Lelaki Ini Jadi Profesor Pelawat Universiti Luar Negara Di Usia Muda

Profesor pelawat universiti merujuk kepada ahli akademik sesebuah institusi yang dilantik oleh universiti-universiti lain untuk berkhidmat di universiti jemputan itu untuk satu tempoh waktu yang tertentu.

Biasanya profesor pelawat dijemput untuk mengajar atau memberi ceramah dalam bidang kepakarannya bagi meningkatkan lagi kualiti dan prestij universiti yang membuat jemputan tersebut.

Fungsi profesor pelawat adalah untuk berkongsikan bidang kepakaran dan pengalamannya dengan ahli-ahli akademik dan pelajar-pelajar di universiti yang mengundangnya serta untuk membuat kolaborasi/kerjasama penyelidikan bagi meningkatkan prestij dan kedudukan universiti yang mengundangnya.

Memandangkan sudah buka cerita tentang profesor pelawat, saya ingin mengetengahkan seorang pemuda Malaysia yang telah dijemput sebagai profesor pelawat oleh Fakulti Undang-undang, Far Eastern Federal University (FEFU), Vladivostok, Rusia.

Beliau ialah Dr. Mohd Hazmi bin Mohd Rusli, pensyarah kanan Fakulti Syariah dan Undang-undang, Universiti Sains Islam Malaysia. Untuk mengetahui dengan lebih lanjut, ikuti temubual saya dengannya di bawah ini.

Vocket (V): Apakah bidang kepakaran dan fungsi anda sebagai seorang profesor pelawat di sana?

Memandangkan bidang kepakaran saya adalah undang-undang laut antarabangsa, saya telah diundang untuk memberikan ceramah mengenai undang-undang hak navigasi kapal-kapal di selat-selat utama seperti Selat Melaka dan laluan artik Rusia serta tuntutan bertindih di Laut China Selatan.

Saya juga telah diminta untuk berkongsi pengalaman saya menjelajah beberapa negara sebagai pembicara di persidangan-persidangan antarabangsa seperti di Amerika Syarikat, United Kingdom, Indonesia, Filipina, Timor-Leste, Australia dan sebagainya.

Fungsi seorang profesor pelawat juga adalah untuk menjalankan kolaborasi penyelidikan untuk menghasilkan artikel-artikel untuk jurnal berimpak tinggi – ini bagi meningkatkan kualiti dan posisi universiti berkenaan dalam bidang penyelidikan.

Selain itu, sebagai profesor pelawat, saya mengambil inisiatif sendiri bagi memperkenalkan Malaysia dan undang-undang Malaysia yang sememangnya asing untuk para pelajar di universiti ini – mungkin kerana tidak banyak orang Malaysia yang berkunjung ke kota timur jauh Rusia ini berbanding kota-kota lain dunia seperti Sydney, London, Paris dan sebagainya.

V: Bagaimana anda boleh dijemput sebagai seorang profesor pelawat?

Pada tahun 2014, saya berkenalan dengan Timbalan Dekan Fakulti Undang-undang, FEFU, Associate Professor Dr. Roman Dremliuga sewaktu program undang-undang antarabangsa di Shanghai Jiao Tong University, China.

Beliau mengundang saya untuk menjadi profesor pelawat di FEFU dan meminta saya untuk mengirimkan CV kepadanya. Pada bulan Oktober 2014, saya telah diterima sebagai profesor pelawat dan diundang lagi pada tahun 2015 dan 2017.

Seseorang itu dipilih sebagai profesor pelawat menerusi:

a. Penerbitan akademiknya – seseorang ahli akademik itu akan dipilih sebagai profesor pelawat hanya apabila beliau mempunyai koleksi artikel-artikel yang diterbitkan di jurnal-jurnal berimpak tinggi;

b. Track record yang baik untuk penyelidikannya;

c. Pernah diundang untuk memberi ucaptama atau ceramah di persidangan-persidangan berprestij di dalam dan luar negara – seperti di sini.

d. Seringkali profesor pelawat terdiri daripada profesor-profesor yang telah lama berkhidmat dan sudah berumur (45 dan ke atas).

Tapi uniknya bagi kes saya ini, saya masih berumur 34, masih lagi memegang jawatan sebagai pensyarah kanan (bukan Profesor) di USIM, akan tetapi tetap diangkat sebagai profesor pelawat di FEFU – sesuatu yang luar dari kebiasaan. Ini beerti ukuran umur tidak penting – yang mustahak adalah pencapaian seseorang ahli akademik tersebut.

V: Adakah ini undangan pertama kali anda sebagai profesor pelawat?

Ini adalah undangan ketiga saya sebagai profesor pelawat – yang pertama kali adalah pada tahun 2014, yang kedua adalah pada tahun 2015, dan ini ialah kali yang ketiga.

Untuk ketiga-ketiga undangan ini, Kerajaan Rusia menerusi Kementerian Pendidikan dan Sains Rusia yang membiayai kesemua kos pemergian saya ke sana. Mereka memberikan saya penginapan di hotel yang terletak betul-betul di dalam kampus FEFU dan hanya 5 minit berjalan kaki ke Fakulti Undang-undang.

FEFU mempunyai kampus terbaik di seluruh Rusia dan pernah menjadi venue APEC 2012 dan sehingga kini, Vladimir Putin, Presiden Rusia akan menginap di hotel kampus FEFU setiap kali ada kunjungan ke Rusia Timur Jauh.

Walaupun kunjungan saya ke FEFU untuk tiga tahun ini – 2014, 2015, 2017 adalah singkat, tapi saya dapat rasakan pengalaman yang berbeza mengajar di sebuah negara yang suatu masa dahulu (dan sehingga kini) adalah antara negara yang paling berpengaruh di dunia.

Pelajar-pelajar di FEFU sangat menghormati saya sebagai profesor pelawat dan menunjukkan minat terhadap kuliah-kuliah saya. Saya juga dapat mempelajari budaya Rusia serta berkongsi budaya Melayu dan budaya Malaysia kepada masyarakat kampus di sini.

V: Kongsikan dengan kami pengalaman yang diperolehi semasa menjadi profesor pelawat.

Banyak pengalaman yang saya timba sewaktu di sana. Istilah “knowledge is power” adalah istilah yang sering digunapakai untuk menunjukkan betapa pentingnya ilmu.

Sewaktu saya belajar di Australia dulu, guru saya adalah orang berkulit putih. Sebagai sebuah negara yang pernah dijajah bangsa berkulit putih, secara mental mungkin kebanyakan dari kita masih rasakan bahawa orang berkulit putih itu adalah lebih superior dari kita.

Tapi berkat dari ilmu yang saya peroleh belajar di peringkat ijazah di UIAM dan PhD di Australia, saya mampu untuk menunjukkan bahawa tidak mustahil kita juga mampu untuk menjadi guru kepada pelajar-pelajar kulit putih.

Pengalaman ini mengajar saya bahawa Allah SWT mencipta manusia itu sama cuma perbezaannya adalah keimanan dan sejauh mana manusia itu mahu berusaha untuk mengubah nasib dirinya dan bangsanya.

Pengalaman manis yang saya alami sendiri adalah apabila Dekan Fakulti Undang-undang di FEFU mengiktiraf yang saya adalah antara profesor pelawat termuda yang diundang ke FEFU dan satu-satunya dari Asia Tenggara – Fakulti Undang-undang FEFU ada mengundang ahli-ahli akademik lain di serata dunia juga sebagai profesor pelawat seperti dari Jepun, Korea Selatan, Amerika Syarikat dan Mexico.

Saya juga telah diperkenalkan dengan makanan Rusia dan Uzbekistan yang rata-ratanya lazat-lazat belaka. Kota Vladivotok, kota terbesar di Rusia Timur Jauh juga sempat saya kunjungi – sebuah kota yang amat menawan dan kaya dengan sejarah Rusia dan Soviet Union yang diliputi salju memutih terutamanya di bulan Disember dan Januari.

Saya juga sempat berkenalan dengan beberapa pelajar Malaysia (6 orang) dan Indonesia (5 orang) yang belajar di sana rata-ratanya dari Fakulti Kejuruteraan.

Pengalaman kurang menyenangkan – tidak ada cuma cuacanya terlalu dingin – suhu waktu kali pertama saya ke sana adalah -20 tetapi memandangkan kunjungan yang terbaru ini adalah pada bulan Mac, suhunya dalam 3 darjah celcius.

Apa-apapun, saya bersyukur dengan pengiktirafan dan lantikan ini kerana tidak mudah untuk sesebuah universiti luar negara (terutamanya dari negara-negara besar dan berpengaruh) untuk memberi pengiktirafan seperti ini kepada ahli akademik dari sebuah negara membangun.

Ini menunjukkan sistem pendidikan Malaysia tidaklah seburuk seperti yang disangka dan berkesan untuk melahirkan generasi yang mampu menggegar dunia, sekiranya anak Malaysia sendiri berusaha ke arah kejayaan. Berbanggalah kita menjadi anak Malaysia.

Sewaktu saya memberi kuliah, saya sempat mempromosi USIM dan Malaysia sebagai sebuah negara yang berjaya dan dihormati, antaranya sebuah negara yang antara paling aman di dunia menurut Global Peace Index 2016 serta menyebut Kuala Lumpur sebagai kota yang paling banyak dikunjungi di dunia (menurut Business Insider) serta kepelbagaian kaum di Malaysia yang saling hidup berharmoni.

Itulah antara kisah yang telah dikongsikan oleh Dr. Mohd Hazmi. Beliau membuktikan usia muda bukan penghalang dan kerjaya dalam bidang akademik juga memberikan pengalaman-pengalaman yang menarik.

Jadi profesor pelawat turut bermakna luas pemandangan apabila berpeluang melawat ke tempat orang. Apatah lagi perbelanjaan pengangkutan dan penginapan selama di luar negara ditanggung oleh pihak yang menjemput.

Bagi anda yang mahu jadi sepertinya, anda perlu memiliki jawatan sebagai pensyarah universiti. Malah, anda juga perlu pakar di dalam bidang yang diterokai agar dapat dikongsikan ilmu dan pengalaman dengan pihak yang berminat.

Contohnya, 3 sesi syarahan Dr. Mohd Hazmi ini dihadiri oleh pelajar-pelajar dan juga professor-profesor dari FEFU sendiri yang mahir berbahasa Inggeris dan berminat dengan tajuk syarahan, iaitu:

1. The History of the Legal Status of Straits under the Law of the Sea Convention 1982;
2. The South China Sea Arbitration 2016: How Does it Affect Southeast Asia?
3. Human Trafficking in Southeast Asia: An Unending Dilemma?

Jika anda berminat jadi seperti beliau, mula belajar bersungguh-sungguh agar dapat keputusan cemerlang dalam peperiksaan. Jika anda sudah memiliki ijazah sarjana muda, mungkin ini masanya untuk anda fikir tentang sambung belajar ke peringkat yang lebih tinggi.

Sebelum mengakhiri ini, saya mahu anda tahu Angelina Jolie juga pernah menjadi profesor pelawat di universiti berprestij di Britain. Jolie yang merupakan duta Pertubuhan Bangsa-Bangsa Bersatu ialah salah seorang daripada 4 “profesor pelawat dalam amalan” yang menyumbang kepada bidang “wanita, keamanan dan keselamatan”.

Jika anda berminat dengan segmen kerjaya, anda boleh membacanya di sini: Kerjaya


PROgnosis: Sebuah Kisah Tentang Cabaran Untuk Menjadi Seorang Pegawai Perubatan Yang Berdedikasi

Dr Jacknaim atau nama sebenarnya Dr Muhamad Na’im Bin Ab Razak merupakan antara penulis baru yang sedang melonjak naik dalam arena penulisan tanah air. Buah tangan beliau yang pertama iaitu PROgnosis semakin mendapat tempat di hati pembaca dan mampu memberi Inspirasi kepada mereka yang bercita-cita untuk menjadi seorang doktor.

Apabila diminta untuk menggambarkan tentang dirinya, Dr Jacknaim mengatakan bahawa beliau adalah insan biasa yang cuba untuk menghasilkan kerja luar biasa. Graduan lulusan Ijazah Sarjana Muda Doktor Perubatan dari Universiti Sains Malaysia ini kini berkhidmat sebagai Pegawai Perubatan Yang Menjaga di Jabatan Kecemasan dan Trauma Hospital Lahad Datu.

Hasil karya beliau banyak dipengaruhi dengan pengalaman seharian beliau bertugas sebagai Pegawai Perubatan dan juga penglibatan beliau bersama masyarakat melalui aktiviti bantuan kemanusiaan. Beliau telah mengikuti tidak kurang dari 20 misi kemanusiaan dan perubatan di Malaysia dan Indonesia. Pengalaman beliau menyaksikan kemiskinan dan akses perubatan yang sangat teruk terutamanya melibatkan masyarakat pedalaman cukup menginsafkan serta membuatkan air matanya mengalir laju. Tidak dapat beliau bayangkan, dalam usaha Malaysia mengejar status negara maju, beliau masih bertemu rakyat yang berlapar dan mengalami kebuluran. Ada yang mengutip sisa-sisa makanan dari tempat pembuangan sampah. Paling tragis, beliau berdepan dengan pesakit yang meninggal dunia akibat kebuluran dan cirit birit yang teruk. Kerana itu, beliau bertekad untuk melakukan misi kemanusiaan ke kawasan pedalaman secara konsisten biarpun mempunyai kekangan masa dan dana.

Sewaktu di kolej, beliau juga aktif dengan aktiviti yang melibatkan perbandingan agama dan menubuhkan Kelas Peradaban Nabawi. Ia bermatlamatkan untuk mewujudkan keharmonian antara agama disamping mengukuhkan akidah umat Islam. Guru-guru beliau terdiri dari tokoh dalam dan luar negara. Beliau pernah menggarap ilmu daripada Yusuf Estes, Zakir Naik, Nuruddin Lemu, Bashir Mundi, Shah Kirit Kalkulal Govidji, Lim Jooi Soon dan Engku Fauzi.

Bercita-cita untuk menjadi Pakar Perubatan Kecemasan & Trauma, Dr Jacknaim menyedari bahawa cita-cita tersebut masih jauh dari menjadi realiti. Beliau bagaimanapun optimis bahawa suatu hari nanti, beliau akan berdiri sebaris dengan Pakar Perubatan Kecemasan & Trauma yang terulung di dunia.

Fokus beliau sekarang adalah untuk membangunkan Pelan Tindakan Bencana di Zon Pantai Timur Sabah disamping meningkatkan mutu perkhidmatan Jabatan Kecemasan di tempat beliau bekerja. Beliau kini aktif menganjurkan bengkel-bengkel dan kursus berkenaan dengan wilderness emergency medicine dan disaster medicine untuk petugas perubatan di zon pantai timur sabah.

Selain itu, beliau juga aktif dalam berpersatuan. Antara persatuan yang disertainya adalah Malaysian Society on Toxinology (MST), Medical Practitioners Coalition Association of Malaysia (MPCAM), Malaysian Society on Hypertension, Badan Bahasa dan Sastera Sabah (BAHASA) dan beliau juga merupakan Presiden Kelab Rekreasi dan Kebajikan Jabatan Kecemasan & Trauma Hospital Lahad Datu.

Apabila ditanya tentang buku PROgnosis, beliau menjelaskan bahawa buku tersebut merupakan suka-duka pengalamannya sewaktu menjadi Pelajar Perubatan. Beliau bermula sebagai seorang yang serba kekurangan dan banyak menemui kegagalan. Namun, beliau menggagahkan diri untuk terus menimba ilmu disamping membina ketahanan mental untuk terus menghadapi cabaran dalam belajar. Kegagalan bukan bererti jalan mati sesuatu usaha tetapi sebaliknya proses untuk mengenal potensi diri dan merangka strategi baru untuk berjaya. Usaha tersebut terbukti apabila beliau berjaya menamatkan pengajian beliau.

Atas prinsip yang sama, beliau percaya bahawa segala impian dan cita-cita beliau akan terlaksana. Apa yang perlu dilakukan adalah untuk terus membina kepercayaan yang tinggi terhadap matlamat tersebut dan kemudiannya terus memulakan langkah bagi meraih mimpi tersebut tanpa ada rasa jemu, malas dan sifat berputus asa.

Selain itu, beliau juga telah menghasilkan 80 buah puisi, 20 buah cerpen dan dua lagi novel yang masih dalam proses penilaian manuskrip.


Program 100 Hari Aspirasi Keluarga Malaysia Catat Jumlah Pengunjung Luar Jangkaan

Program 100 Hari Aspirasi Keluarga Malaysia (AKM) mencatatkan jumlah pengunjung di luar jangkaan dengan lebih 70,000 hadir sepanjang empat hari ia berlangsung.

Program kali pertama seumpama ini dilihat berjaya menarik perhatian masyarakat kerana pelbagai perkhidmatan secara langsung ditawarkan, selain peluang menarik disediakan oleh agensi kerajaan yang terbabit.

Pengarah Eksekutif Unit Penyampaian Kemakmuran Bersama (SEPADU), Wan Azilawati Wan Mahmood, berkata letusan kehadiran pengunjung ke program AKM membuktikan rakyat sentiasa menantikan aktiviti seumpama ini dan menyokong usaha yang dilaksanakan.

Katanya, biarpun ada sedikit kesulitan berlaku pada awalnya kerana kebanjiran pengunjung, ia langsung tidak menghalang pengunjung untuk terus mendapatkan perkhidmatan secara langsung yang ditawarkan sepanjang program itu.

Berikut merupakan enam teras utama kejayaan 100 Hari Aspirasi Keluarga Malaysia.#Aspirasi100Hari#KeluargaMalaysia#JabatanPenerangan pic.twitter.com/lvT6nvlk72

— Jabatan Penerangan Malaysia 🇲🇾 (@JPenerangan) December 12, 2021

“Program Job Fair yang menawarkan kira-kira 10,000 peluang pekerjaan secara terus kepada yang terpilih menjadi antara faktor penarik ketika ramai yang kehilangan pekerjaan pada hari ini.

“Jom Masuk IPT juga menjadi antara tarikan kerana daripada situ ramai pelajar yang ingin melanjutkan pengajian juga memperoleh pelbagai maklumat terkini,” katanya ketika ditemui di sini, semalam.

Program AKM yang diadakan ini sebagai tanda genap tempoh 100 hari pentadbiran Perdana Menteri, Datuk Seri Ismail Sabri Yaakob yang merujuk gaya kepemimpinan beliau itu dengan slogan Keluarga Malaysia.

Dalam pada itu, beliau berkata, melihat sambutan memberangsangkan ini, SEPADU dijangka akan melaksanakannya dalam siri jelajah ke negeri lain bagi memberi peluang kepada penduduk di luar ibu kota pula.

“Selain mendekati semua agensi kerajaan berkaitan, orang ramai sekali gus boleh menghayati dan menyelami aspirasi dan ilham yang dicetuskan Perdana Menteri menerusi AKM ini.

“Tiga teras yang ditekankan, iaitu keterangkuman, kebersamaan dan kesyukuran, itu akhirnya dapat dihayati oleh setiap orang,” katanya.

Selain kunjungan secara fizikal, orang ramai juga boleh ke laman sesawang Keluarga Malaysia dan SEPADU untuk melihat pelbagai maklumat yang dikongsikan.

Penglibatan usahawan Kraf dalam MyCraftShopee adalah merupakan salah satu Aspirasi 100 Hari Keluarga Malaysia di bawah MOTAC dalam usaha mempergiatkan promosi serta pemasaran produk Kraf tempatan.#MyMOTAC#MySeniBudaya#MalaysiaTrulyAsia#ComingBackStronger#KeluargaMalaysia

Sementara itu, Ketua Setiausaha Kementerian Pelancongan, Seni dan Budaya (MOTAC), Datuk Wira Dr Noor Zari Hamat, berkata MOTAC berjaya mencapai sasaran tiga KPI yang ditetapkan sepanjang tempoh 100 hari pentadbiran Perdana Menteri.

Beliau berkata, pembukaan rentas negeri dengan prosedur operasi standard (SOP) berjaya dicapai dan pemberian rebat untuk menggalakkan pelancongan turut mendapat sambutan memberangsangkan.

“Ketika ini kita masih aktif walaupun sasaran berjaya dicapai dalam mempromosikan pembangunan industri kraf negara demi memperkasakan sosioekonomi rakyat.

“Sepanjang tempoh 100 hari lalu, MOTAC menerusi platform MyCraftShoppe (MCS) berjaya menarik penyertaan kira-kira 160 usahawan kraf berbanding 100 usahawan disasarkan untuk terbabit dalam platform ini.

“Kewujudan MCS sebagai plat- form e-dagang sekali gus menampilkan keupayaan usahawan kraf untuk berniaga dan memperkasakan produk mereka,” katanya.

Mengulas lanjut, beliau berkata, ketika ini MOTAC akan terus meluaskan program dan memperkenalkannya pada peringkat usahawan luar bandar supaya mereka dapat menguasai teknologi serta memasarkan produk hingga ke luar negara.

“Saya yakin dalam tempoh terdekat, 6,257 usahawan kraf yang ada akan menyertai platform MCS ini dengan hampir 11,700 tenaga kerja yang ada.

“MOTAC akan memberi latihan dan bimbingan supaya matlamat KPI ini tercapai,” katanya.

Pada masa sama, beliau berkata, MOTAC berpuas hati dengan pencapaian 100 hari AKM ini dan kementerian akan sentiasa berkongsi berkenaan perkhidmatan sedia ada dan memberi tawaran hebat untuk menggalakkan pelancongan.

Aksi terjun tasik lelaki ini telah menyebabkan Tasik Cermin di Ipoh ditutup kepada umum. Baca lagi pada pautan di bawah.

Rakaman Lelaki Tiba-Tiba Terjun Dalam Tasik Cermin Ini Undang Persoalan Orang Ramai

38 Pemilik Flat PKNS Sungai Baru, Kampung Baru Ditawarkan Pangsapuri Bernilai RM300,000

Kita Mungkin Perlu Ambil Dos Keempat Vaksin COVID-19, Kata CEO Pfizer


Program 100 Hari Aspirasi Keluarga Malaysia Di KLCC Terima Sambutan Hangat

Program 100 Hari Aspirasi Keluarga Malaysia (AKM) mendapat sambutan menggalakkan dari semua rakyat Malaysia, semalam. Orang ramai yang hadir pada jam 9 pagi tidak melepaskan peluang untuk menyertai pelbagai aktiviti yang dianjurkan di Pusat Konvensyen Kuala Lumpur (KLCC).

Pengunjung, Nur Shahirah Atieka Kalam ‘Elmi, 28, berkata, program AKM ternyata membuka ruang untuk masyarakat mendapat maklumat mengenai kejayaan dan pencapaian dilaksanakan di bawah kepemimpinan Perdana Menteri Datuk Seri Ismail Sabri Yaakob. Tambahnya lagi, pameran daripada kementerian dan agensi berkaitan kerajaan memudahkan pengunjung mendapat maklumat yang lebih menyeluruh.

“Program AKM baik untuk rakyat mendapatkan maklumat dan berinteraksi secara langsung dengan kementerian dan agensi. Saya juga boleh dapatkan maklumat terkini mengenai kejayaan yang sudah dicapai kerajaan khususnya selepas pasca pandemik COVID-19. Program ini juga berpotensi dilanjutkan pada masa akan datang dan diperluaskan ke negeri lain untuk mereka yang tidak berkesempatan untuk hadir tahun ini,” katanya ketika ditemui di KLCC, semalam.

Lebih 100 ruang pameran daripada kementerian, agensi dan syarikat swasta mengambil bahagian sehingga Ahad ini. Manakala kaunter bayaran saman Polis Diraja Malaysia (PDRM) dan Jabatan Pengangkutan Jalan (JPJ) paling mendapat sambutan sejak jam 9 pagi, di mana kebanyakan pengunjung mengambil peluang untuk menikmati diskaun saman yang disediakan sempena program AKM.

Bagi peniaga, Noor Azman Md Noor, 50, dia berterima kasih kerana kerajaan menawarkan 80 peratus pengurangan saman bermula semalam. Walaupun perlu beratur lebih dua jam namun dia berpuas hati kerana selesai membayar tunggakan saman.

“Tawaran pengurangan saman ini memang dinantikan dan tempoh pembayaran ini diharap dapat dilanjutkan supaya lebih ramai berpeluang menyelesaikan tunggakan,” katanya.

Bagi Pengerusi Pameran Jabatan Perdana Menteri (Tugas-Tugas Menteri) Mohd Ikhmal Abu Bakar berkata, program AKM memudahkan pengunjung mendapatkan maklumat lanjut mengenai agensi berkaitan seperti Angkatan Pertahanan Awam (APM), Agensi Pengurusan Bencana Negara (Nadma), Jabatan Perkhidmatan Awam (JPA), Yayasan Peneraju Pendidikan Bumiputera dan Unit Peneraju Agenda Bumiputera (Teraju).

Menurutnya, sepanjang program AKM diadakan, pengunjung boleh mendapatkan maklumat lanjut agensi di bawah tanggungjawab Menteri Tugas-Tugas Khas.

“JPA juga menawarkan perkhidmatan memperbaharui kad pesara yang hanya boleh siap dalam tempoh lima minit. Pegawai dan kakitangan bertugas juga sentiasa bersedia berkongsi maklumat lanjut setiap agensi kepada pengunjung,” katanya.

Sambutan Aspirasi Keluarga Malaysia beri jaminan bakal mengikut SOP COVID-19. Untuk bacaan lanjut, klik pautan di bawah.

Sambutan Aspirasi Keluarga Malaysia Beri Jaminan Bakal Mengikut SOP COVID-19

Perdana Menteri Bakal Bentang Kad Laporan Kabinet Sempena Sambutan 100 Hari Aspirasi Keluarga Malaysia

Konsep Keluarga Malaysia Beri Keyakinan Kepada Rakyat Pilih Kerajaan Yang Lebih Stabil


Program ‘Farmer To Farmer’ Anjuran Dutch Lady Beri Impak Kepada Penternak Dan Inilah Hasilnya

Pada 27 dan 28 Mach lepas, saya bersama 4 lagi wartawan akhbar telah dibawa melawat ladang tenusu di Perak. Lawatan ini bersempena program ‘Farmer to Farmer’  yang dianjurkan oleh Dutch Lady Malaysia dengan kerjasama Koperasi Tenusu Negeri Perak dan Jabatan Veterinar Perak. Melalui program ini penternak berpengalaman daripada Holland dibawa ke Malaysia untuk berkongsi pengalaman serta bertukar info dan idea tentang penternakan lembu tenusu.

Untuk pengetahuan, program tahunan ini telah memasuki tahun ke 4 dianjurkan oleh Dutch Lady Malaysia dan telah menyaksikan peningkatan pengeluaran susu sebanyak 25% pada tahun 2015.

Itinerari kami bermula dengan ucapan alu-aluan oleh Encik Ramachandran (Pengerusi Koperasi Koperasi Tenusu Negeri Perak), diikuti ucapan ringkas oleh Penyelaras Tenusu Jabatan Veteriner Perak iaitu Dr Maswati Mas Amin dan juga ucapan oleh wakil Dutch Lady iaitu Puan Shamsidar Yahya Nassim.  Majlis ini berlangsung di Pusat Pengumpulan Susu Sungai Siput.

Selesai majlis, kami dibawa melihat bagaimana proses penerimaan dan semakan kualiti susu yang dihantar ke pusat pengumpulan koperasi oleh para penternak.  Di sini kami diterangkan antara perhatian utama yang diberikan ke atas kualiti susu adalah, susu mesti bebas daripada antibiotik.

Selain daripada itu, susu lembu juga dibahagikan kepada 3 gred dengan harga berbeza:

Penjualan susu oleh para penternak dibahagikan kepada 2 iaitu jualan secara terus ke pasaran dan jualan kepada Dutch Lady Malaysia melalui koperasi.

Selain daripada berpeluang menikmati susu segar hasil keluaran koperasi, saya sempat menemubual 2 pemuda yang mengusahakan ternakan lembu tenuau sejak mereka berusia 15 tahun.

Menurut Sundarajan a/l Krishna yang kini berusia 25 tahun, ia bermula daripada mengikut bapa beliau secara suka-suka setiap kali balik dari sekolah ketika berusia 15 tahun.  Sehingga kini pemuda ini telah memiliki sebanyak 30 ekor lembu tenusu.

Bagi Sureen pula yang kini juga berusia 25 tahun, rutin beliau sebagai penternak lembu tenusu bermula seawal jam 5 pagi. Perkara pertama yang dilakukan adalah membersihkan sisa makanan dan rumput yang diberikan pada malam tadi. Diikuti membersihkan sisa najis di kandang, memandikan lembu, kemudian diberikan makan.

Selesai makan, lembu akan dimandikan sekali lagi sebelum proses memerah susu dilakukan. Selesai susu diperah, lembu diberi makan dan dimandikan sekali lagi. Kerja-kerja rutin di awal pagi ini selesai di sekitar jam 8 pagi.

Susu yang telah diperah akan dihantar ke tempat pengumpulan susu. Proses yang sama akan diulang sekali lagi di sebelah petang kerana aktiviti memerah susu dilakukan 2 kali sehari.

Kerja lain yang turut dilakukan pada selang masa adalah mencari rumput, memeriksa kesihatan lembu, memberihkan kandang dan berbagai kerja sampingan.

Mendengar kisah 2 pemuda ini, dapat saya rasakan cabaran menternak lembu bukanlah sedikit malahan ia menuntut komitmen yang tinggi dan minat yang mendalam.

Pada hari ke 2, kami dibawa melawat ladang ternakan lembu milik Encik Thangayan a/l Paramasivam di Ipoh. Di sini kami dapat melihat secara dekat bagaimana penternak dari Holland, Guido Tuten memberikan nasihat dan tips secara terus kepada Thangayan.

Satu perkara yang menarik tentang Thangayan ini, beliau pada asalnya mengikut kawan menjalankan jual beli lembu daging secara suka-suka. Penternakan susu lembu pula bermula dengan hanya seekor lembu. Namun kini selepas 5 tahun berada di dalam bidang penternakan lembu tenusu, Thangayan telah memiliki 130 ekor lembu.

Purata lembu yang diperah susu setiap hari adalah antara 50 ke 60 ekor. Sementara lembu lain pula ada yang masih bunting dan ada yang baru habis tempoh penyusuan.

Kami juga berpeluang melihat bagaimana proses memerah susu lembu dijalankan, proses mengumpul dan memastikan susu disimpan pada suhu yang sepatutnya sebelum dihantar ke pusat pengumpulan serta bagaimana batang jagung dihancurkan sebelum diberi makan kepada lembu.

Secara peribadi, trip ini memberikan pendedahan serta pengalaman baru kepada saya. Malahan daripada perbualan bersama 3 petani Holland yang dibawa khas oleh Dutch Lady Malaysia bagi mengikuti program ini, ia merupakan satu program menang-menang bagi kedua belah pihak.

Malahan dengan cara ini, selain daripada melihat bagaimana lembu diternak di negara ini, mereka juga dapat belajar dan bertukar input tentang perkara baru bersama para petani di sini.

Bagi Guido Tuten, perusahaan menternak lembu merupakan perniagaan tradisi keluarga beliau. Sehingga kini beliau merupakan generasi ke 6 yang mengusahakan penternakan lembu tenusu.

Ditanya tentang bagaimana beliau menguruskan ladang, ujar Guido Tuten segalanya beliau uruskan bersama isteri, kakak serta ahli keluarga beliau. Selain daripada itu, keluarga beliau turut menjalankan perniagaan rumah tumpangan (Bed & Breakfast) yang menawarkan pengalaman menginap di ladang tenusu dan menikmati suasana desa di sebelah rumah kediaman beliau di Holland.

Kunjungan ini mengingatkan saya akan satu ayat yang sering saya dengar ketika dulu – hargailah titik peluh petani. Maka tidak hairanlah mengapa setiap titisan susu perlu dimanfaatkan sebaiknya dan tiada pembaziran.

Sehingga kini permintaan terhadap  susu segar semakin meningkat di negara ini. Saya difahamkan bagi pasaran Malaysa, 90% daripada bekalan susu terpaksa diimport daripada luar negara. Maka secara tidak langsung ini menunjukkan pasaran susu segar mempunyai permintaan yang tinggi di negara ini.

Program yang berlangsung selama 2 minggu ini akan diteruskan dengan lawatan ke ladang ternakan lembu di Melaka pada minggu ini.

To Dutch Lady Malaysia, you guys had done a great job in educating and promoting milk industry in Malaysia.

For advertising, online branding, viral stories and social media positioning for Malaysian market, please feel free to contact our team.


5 Sebab Program Hartanah INSPEN Wajar Diberi Perhatian Pelajar Lepasan SPM

Sudah menjadi kebiasaan setiap pelajar yang sudah selesai melepasi peringkat SPM bercita-cita untuk menyambung pelajaran ke tahap seterusnya. Sama ada di peringkat manapun, cita-cita yang dibawa ini haruslah disokong demi mendapatkan peluang pekerjaan yang lebih cerah dan baik.

INSPEN turut mendokong cita-cita yang sama. Disaat orang ramai membincangkan soal hartanah dengan meluas termasuk di media sosial yang turut menarik minat anak muda, INSPEN dengan berbesar hati telah menawarkan sebanyak tiga program khas buat para pelajar lepasan SPM.

Tiga kursus yang ditawarkan adalah Sijil Penilaian Harta Tanah (SPHT), Sijil Pengurusan Harta Tanah (SPGT) dan Sijil Agensi Harta Tanah (CEA) dimana ketiga-tiga program ini kini sedang dibuka untuk pengambilan 2017/2018.

Nak tahu apa yang menarik mengenai INSPEN? Berikut merupakan 5 sebab mengapa INSPEN wajar menjadi pilihan buat para pelajar yang berminat untuk melanjutkan pelajaran di dalam kursus melibatkan hartanah.

Berbekalkan 3 kredit di dalam keputusan SPM, para pelajar sebenarnya sudah layak untuk melanjutkan pelajaran di INSPEN. Barisan tenaga pengajar yang berpengalaman bakal membantu para pelajar untuk memahami dengan lebih lanjut kursus yang dipilih sehingga membolehkan setiap pelajar berjaya mendapatkan pekerjaan seusai sahaja tamat program.

2. Penawaran harga yuran yang sangat berbaloi

Melanjutkan pelajaran di beberapa institut lain mungkin agak membebankan buat sesetengah pelajar serta ibubapa namun tidak di INSPEN. Dengan niat untuk membantu para pelajar, INSPEN turut menawarkan harga yuran yang sangat berbaloi buat para pelajar dengan serengah RM365 sahaja untuk satu semester.

3. Tidak sekadar buat pelajar lepasan SPM

Dalam menawarkan pendedahan ilmu mengenai bidang hartanah, INSPEN juga turut menawarkan peluang buat mana-mana warga negara Malaysia yang melepasi syarat kelayakan yang berminat untuk menjadi perunding hartanah berdaftar.

Ini merupakan peluang yang patut diberikan perhatian ramai. Disaat orang ramai membincangkan soal harga jual beli rumah, kursus seperti ini pastinya antara yang rebutan disebabkan permintaan yang tinggi daripada masyarakat. Anda juga turut berpeluang untuk menjadi sebahagian darinya dengan menjadi perunding hartanah berdaftar sekaligus memperoleh keuntungan hasil daripada jual dan beli rumah secara sah.

Berdasarkan nilai komersial sebanyak 3%, anda sebenarnya sudah berpeluang untuk mendapat kurang lebih RM15,000 sekiranya hartanah dijual pada harga RM500,000. Berbaloi bukan?

4. Kemudahan tempat tinggal sepanjang tempoh pengajian

Khas buat para pelajar INSPEN, segala kemudahan melibatkan tempat tinggal semuanya ditanggung. Para pelajar tidak lagi perlu mendapatkan rumah sewa dan sebagainya kerana INSPEN bakal menanggung kos asrama anda sepanjang menjadi pelajar di INSPEN.

5. Peluang pekerjaan dan belajar yang cerah

Salah satu perkara yang perlu diberi perhatian mengenai program yang ditawarkan di INSPEN adalah program-program yang ditawarkan turut melayakkan para pelajar untuk menyambung pengajian di peringkat ijazah di Australia dengan potongan kredit.

Selain itu, peluang untuk mendapatkan pekerjaan di sektor kerajaan mahupun swasta juga sangat cerah hasil didikan dan sijil dari INSPEN sekaligus mengelakkan daripada para pelajar mengganggur sebaik sahaja tamat pelajaran.

Sekiranya anda berminat untuk mengetahui dengan lebih lanjut mengenai kursus yang ditawarkan INSPEN, anda boleh hubungi Pusat Akademik di talian 03-8911 8800 atau emel di [email protected]. Anda juga boleh terus klik link di sini untuk mendaftar sebagai pelajar.


Program ‘Kunci Rumah Pertamaku’ Dilancarkan Bagi Membantu Para Wanita Dan Belia

Bagi membantu golongan belia dan wanita yang masih tidak mempunyai rumah sendiri, FAR Capital Sdn Bhd dengan kerjasama portal gilahartanah dan hartabumi menganjurkan program khas ‘Kunci Rumah Pertamaku’ yang dirasmikan oleh Menteri Belia Dan Sukan, Syed Saddiq Syed Abdul Rahman semalam.

Menurut Ketua Pegawai Eksekutif FAR Capital Sdn Bhd iaitu Faizul Ridzuan kurangnya kesedaran tentang bagaimana mahu memiliki kediaman sendiri antara punca mengapa kurangnya kadar pemilikan hartanah terutama di kalangan wanita dan belia.

Program khas ‘Kunci Rumah Pertamaku’ merupakan program tanggungjawab korporat sosial (CSR) yang menetapkan objektif untuk mempersediakan 2 golongan iaitu belia dan wanita untuk memiliki rumah pertama mereka dan memperkasakan kewangan peribadi mereka.

Program tanggungjawab korporat sosial ini terbuka kepada minimum 50 peserta secara percuma dan mensasarkan 1,000 penyertaan pada program kali ini. Permohonan boleh dipohon melalui atas talian iaitu di laman webportal gilahartanah dan hartabumi.

FAR Capital Sdn Bhd merupakan sebuah syarikat konsultasi yang memfokuskan dalam dalam membantu para klien mencapai matlamat kewangan menerusi pelaburan hartanah.


Siapa Sangka Hidup Kanak-Kanak Ini Berubah Sekelip Mata Hanya Kerana Sebelah Tangan

Ramai pembaca telah mengetahui kisah tangan mekanikal adik Ainaa Amanda, Pak Su dan yang terbaru, penerima tangan kedua dari Pak Su, iaitu adik Muqri Mifzal.

Terbaru, ibu kepada adik Muqri, Puan Julaina ada memuat naik video beliau menunggang basikal dengan tangan barunya itu di laman page Facebook adik Muqri.

Saya terus menghubungi Puan Julaina melalui Pak Su, setelah adik Muqri mendapat tangan prostetiknya menerusi Whatsapp. Puan Julaina memberitahu saya yang beliau mengetahui akan tangan prostetik ciptaan NGO E-Nable, yang dicetak oleh Pak Su melalui kisah viral berkenaan adik Ainaa Amanda mendapat tangan prostetik.

Setelah mengetahui kisah tersebut, beliau yang sebelum ini sentiasa berulang alik antara Pulau Pinang dan Pusat Perubatan Universiti Malaya (PPUM) untuk tujuan medical follow up berkenaan tangan anaknya, terus menghubungi Pak Su. Puan Julaina yang merupakan suri rumah sepenuh masa merasa begitu bersyukur akan adanya alat yang mampu mengubah hidup anaknya ke arah yang lebih baik.

Walaupun ditakdirkan dilahirkan dengan sedikit perbezaan, menurut Puan Julaina, ini tidak menghalang adik Muqri untuk hidup seperti kanak-kanak lain. Malahan, adik Muqri merupakan seorang yang sangat aktif bersukan – bermain untuk kelab bola Kickers Football Academy, mewakili kelab bawah 8 tahun mereka dan sentiasa bergerak untuk perlawanan bola.

Selain itu, Puan Julaina dan suami mendaftarkan anaknya untuk kelas Tae Kwan Do dan kini, adik Muqri juga merupakan pemegang tali pinggang kuning. Jadi, pemberian tangan ini amat memberi impak pada hidupnya yang sukakan aktiviti fizikal.

Untuk mengikuti lanjut perkembangan adik Muqri ini, anda boleh like laman fanpage Facebook adik Muqri di sini http://vckt.co/1IyUPQi.

LIKE Facebook The Vocket untuk lebih banyak kisah menarik.


Program Mentor ‘Wanita Cukup Berani’ MAGGI Kembali, Perkasa Wanita Dengan Kemahiran Digital

MAGGI® mengukuhkan komitmennya untuk memperkasakan wanita dan pemilik perniagaan kecil melalui Program Mentor Program Wanita Cukup Berani MAGGI® (‘PMWCBM’). Sempena Hari Wanita Antarabangsa 2023, MAGGI® telah mengumumkan edisi ketiga PMWCBM dengan kerjasama tiga syarikat gergasi teknologi dunia iaitu Google, Meta dan TikTok.

Kerjasama ini menawarkan bengkel peningkatan kemahiran komprehensif dan kelas induk yang memfokuskan pada penciptaan kandungan untuk media sosial, pertumbuhan peribadi dan cara mengembangkan perniagaan makanan. Sejak program itu dimulakan pada 2020, ia telah memberi kesan positif kepada lebih 3,500 wanita di seluruh negara.

Pada majlis pelancaran itu, YB Dato’ Sri Nancy Shukri, Menteri Pembangunan Wanita, Keluarga dan Masyarakat (KPWKM), berkata meningkatkan kemahiran wanita dan komuniti terpinggir dengan kemahiran digital akan menyediakan peluang pendapatan baharu, mengecilkan jurang kesaksamaan jantina.

“Tema Hari Wanita Antarabangsa tahun ini, #EmbraceEquity, sejajar dengan matlamat kementerian kami untuk mempromosikan penyertaan aktif wanita dalam tenaga kerja.

“Kesaksamaan gender memerlukan penglibatan, kerjasama dan sokongan pelbagai pihak berkepentingan. Kami berbesar hati untuk menjadi sebahagian daripada kerjasama yang menggalakkan ini antara pihak swasta dan sektor awam.

“MAGGI® akan bekerjasama dengan Kementerian mengenai jangkauan komuniti akar umbi dengan tumpuan utama kepada komuniti B40, menawarkan bengkel peningkatan kemahiran dan sesi penglibatan untuk membantu mereka memanfaatkan ekonomi digital,” kata Dato’ Sri Nancy.

Juan Aranols, Ketua Pegawai Eksekutif Nestlé (Malaysia) Berhad berkata selama bertahun-tahun, Nestlé memperingati Hari Wanita Antarabangsa sebagai peristiwa penting untuk meraikan pencapaian wanita di seluruh dunia.

“Kami mengiktiraf kemajuan yang dicapai dalam perjalanan setakat ini, sambil memperbaharui komitmen kami untuk terus membuat perubahan positif ke arah membina kepelbagaian, ekuiti dan keterangkuman di Malaysia, untuk wanita dan semua.

“Dengan kemunculan pendigitalan, Nestlé dan MAGGI® menerima ekuiti jantina dengan meningkatkan kemahiran dan memperkasakan wanita dalam era digital, sambil membina keyakinan mereka dan membantu mereka meningkatkan perniagaan makanan mereka,” kata Juan.

Bengkel Online Wanita Cukup Berani MAGGI® tahun ini memperkenalkan modul dalam talian serba baharu untuk peserta yang ingin memulakan perjalanan mereka sebagai pencipta kandungan berasaskan makanan, sama ada sebagai individu atau pemilik perniagaan.

Para peserta juga diberi peluang untuk menghadiri Kelas Induk: Influencer Makanan dan Pencipta Kandungan dengan MAGGI®. Pakar daripada Google, Meta dan TikTok berkongsi panduan, nasihat dan amalan terbaik tentang penciptaan kandungan, manakala influencer yang berjaya berkongsi cerita mereka untuk memberi inspirasi kepada peserta.

Selepas proses pemilihan yang ketat, 21 pemenang akan dipilih untuk menerima kontrak 1-tahun dengan MAGGI® dan menjadi sebahagian daripada program bimbingan eksklusif daripada daripada influencer platform Facebook, Instagram, YouTube dan TikTok untuk menjadi pencipta kandungan makanan.

Antara influencer dan pembimbing untuk Modul Bengkel Online Wanita Cukup Berani MAGGI® ini adalah Nana Mahazan, Asyiqin Azrin dan Lea Tutty.

Geetha Balakrishna, Pegawai Eksekutif Perniagaan MAGGI® Nestlé (Malaysia) Berhad berkata MAGGI® terus maju untuk menyokong wanita dalam perjalanan peningkatan kemahiran mereka. Ia amatlah penting untuk mengingatkan semua orang supaya sentiasa berusaha untuk kemajuan dan membuat perubahan, tidak kira sekecil mana perubahan itu.

“Oleh itu, kita harus sentiasa bertanya kepada diri sendiri, ‘Apa perubahan anda hari ini?’ (‘Apakah perubahan yang anda buat hari ini?’). Kami yakin melalui Program Mentor Wanita Cukup Berani MAGGI®, kami boleh terus menggalakkan wanita membuat perubahan positif selaras dengan semangat ‘Tak Kenal, Tak Cinta’ (‘Jangan Cuba, Tak Pernah Tahu’) MAGGI® CukupRasa,” kata Geetha.

Untuk maklumat lanjut mengenai Program Mentor Wanita Cukup Berani MAGGI® 2023, boleh layari melalui pautan ini.


Jangan ‘Join’ Program Percutian Begini, Saya Dah Terkena

“Hello Encik Firdaus, saya dari XYZ Vacation Club. Kami ada suatu program untuk jemput Encik Firdaus hadir di Hotel XYZ. Kami ada program percutian yang hebat. Jika Encik hadir ke program ini, kami akan berikan penginapan percuma 3 hari 2 malam di Hotel XYZ.”

Pernah tak dapat panggilan telefon begini?
Syarikat ini legit (sah). Tawaran yang diberi pun legit. Memang lepas hadiri program akan dapat penginapan percuma. Ini bukan scam.

Semasa program, penganjur akan berikan taklimat berkenaan pakej percutian syarikat. Anda akan ditawarkan penginapan ‘PERCUMA’ antara 7 hingga 14 malam di mana-mana hotel milik syarikat percutian tersebut.

Anda akan dijanjikan percutian yang mesra keluarga sepanjang tahun. Harga purata penginapan berkali ganda lebih murah daripada harga asal. Macam-macam lagi janji manis diberi.

“INI ADALAH PELABURAN TERBAIK UNTUK SEISI KELUARGA”

“SELAMA 30 TAHUN ANDA AKAN ADA TEMPAT UNTUK BAWA KELUARGA BERCUTI”

Harga pakej ‘murah’ sahaja. RM 30,000 hingga RM 40,000. Tiada duit sekarang?

Tak mengapa EZ pay kan ada. Baru RM 833 sebulan.

Macam mana saya tahu ‘game’ Timeshare, sebab saya pun dah ambil pakej 30 tahun ni. Masa tu muda lagi. Habis RM 35,000 untuk ‘pelaburan’ jangka masa panjang. RM35K boleh angkat rumah flat sebiji dengan ‘positive cashflow’ tau!

Pada awalnya memang menarik. Tapi lama kelamaan jadi muak. Rasa tertipu. Kenapa?

1. Bilik hotel selalu penuh. Walaupun syarikat mempunyai jaringan hotel di serata Malaysia, bilik selalu penuh. Kalau nak tempah, kena sampai satu tahun ke hadapan. Nak last minute, memang tak dapat.

2. Terma dan syarat yang tidak mesra. Contohnya:

i. Kena booking sekurang-kurangnya 2 malam berturut-turut. Tidak boleh menginap hanya 1 malam.

ii. Dalam 14 malam penginapan ‘percuma’ yang diberi, hanya 7 malam sahaja boleh digunakan untuk malam di hujung minggu (weeekend).

iii. Jika nak buat booking, perlu book lebih dari 3 hari bekerja.

iv. Untuk menginap di hotel milik syarikat di luar negara, anda hanya boleh buat booking selama 7 malam berturut-turut. Hanya boleh check in pada hari Jumaat dan check out pada hari Jumaat. Hari lain, tak boleh.

v. Ada beberapa hotel lain yang menjadi rakan kongsi syarikat di mana pelanggan boleh menginap dengan harga diskaun. Tetapi apabila disemak, harga bilik di hotel yang sama adalah lebih murah jika dibeli melalui portal seperti Traveloka.

3. Penginapan di hotel syarikat TIDAK TERMASUK sarapan pagi.

4. Selain bayaran kontrak, pelanggan harus membayar yuran penyelenggaraan tahunan (maintenance fee) setiap tahun sehingga 30 tahun.

Jangan jadi macam saya. Kalau ada orang telefon dan memberi tawaran begini, pergi sahaja untuk claim penginapan percuma. Semasa ceramah diberi, tutup telinga dan tutup hati.

Simpan RM 35K tu dalam aset lain yang boleh memberikan pulangan. Gunakan hasil pulangan untuk bercuti sendiri. Follow group Backpackers Buddies Malaysia di Facebook untuk dapatkan maklumat-maklumat berkenaan percutian ‘do it yourself’.

Jika melancong dengan keluarga, gunakan khidmat AirBnB. Jika nak ala backpacking, cuba menginap hostel backpackers.


7 Cara Programmer Malaysia Boleh Menjana USD Tanpa ke USA

Internet menawarkan kita peluang tanpa sempadan. Sebenarnya ramai di serata dunia menjana pendapatan ataupun wang sampingan tanpa berada di Amerika Syarikat.

Tidak kurang juga kawan-kawan programmer di Malaysia ini yang berbuat perkara yang sama.

Jadi dalam artikel ini, saya akan bongkar bagaimana programmer seperti kita juga boleh menjana pendapatan dalam USD dari pelanggan dan klien di luar negara.

Tetapi sebelum itu, mungkin saya boleh sarankan — hentikan pendapat yang memperlekehkan diri.

Kita selalu merasakan yang kita belum cukup bagus untuk bersaing di persada antarabangsa di Internet. Tetapi hakikatnya, ramai yang tidak setanding kita dari negara-negara lain tetapi menjana pendapatan USD yang hebat.

Jadi, apa yang menghalang kita?
Jawapan seperti biasa — sikap kurang yakin diri dan kurangnya usaha.

Sekiranya kita mahu menjana pendapat lumayan di Internet dengan kemahiran kita sebagai seorang programmer, kita kena rajin berusaha dalam memberi perkhidmatan dan juga dalam memasarkan diri.

Mungkin usaha untuk mendapatkan pelanggan pertama itu sangat sukar. Kita perlu gigih memasarkan diri secara terus menerus.

Ini yang programmer dari India, Pakistan, Indonesia lakukan. Selain daripada gigih dari aspek itu, kita juga perlu gigih dalam memperbaiki diri dan sentiasa memberi yang terbaik, baik dalam memberi perkhidmatan, mahupun dalam membina produk.

Biar saya perkenalkan beberapa programmer dari negara dunia ketiga yang begitu hebat menjana wang USD.

Muhammad Haris ialah seorang programmer dari Pakistan.

Yakin dengan kemahirannya, pada 2012 dia telah menghubungi Luke Beck dari USA setelah melihat beberapa hasil kerja Luke di GraphicRiver.net dan ThemeForest.net.

Muhammad Haris mencadangkan yang Luke akan membina rekabentuk web manakala Muhammad Haris akan membuat kerja-kerja programming untuk menghasilkan WordPress theme untuk jualan di ThemeForest.net.

Mereka kini bergelar ThemeFusion dan telah menghasil WordPress theme Avada. Avada merupa satu produk di ThemeForest yang menjana hasil jualan tertinggi.

Yuniar Setiawan merupakan seorang graduan kejuruteraan elektrikal dari Universiti Brawijaya, Indonesia. Beliau tamat pengajian ijazah sarjana muda pada 2004.

Pada 2006 dia memulakan Mach Form, sebuah skrip PHP yang memudahkan kerja-kerja membina borang online untuk pelbagai kegunaan. Skrip ini membolehkah sesiapa sahaja membina borang online dengan interaksi drag-and-drop, mengumpul data dan membuat analisa.

Kini ianya antara pilihan utama di Internet untuk mereka yang ingin membina borang online. Antara pelanggan beliau ialah Xerox, Kumon, IBM dan ramai lagi, di samping SME, webmaster, web designer dan programmer.

Mereka berjaya. Dan kita juga boleh. Tetapi ianya bermula dengan keyakinan diri kita.

Sebenarnya tak kurang juga rakan-rakan negarawan kita yang berjaya di persada antarabangsa dan menjana USD. Sebelum saya perkenalkan mereka, mari saya cadangkan tujuh cara programmer seperti anda boleh lakukan untuk menjana USD di Internet.

Ada banyak marketplace yang dikhususkan untuk freelancer dan programmer.

Individu dan bisnes boleh menawarkan kerja-kerja untuk dilakukan. Dan kita boleh cuba mendapatkan kerja ini dengan menawarkan harga dan juga rujukan kepada kerja-kerja lampau.

Bolehlah kita andaikan ini seperti tawaran tender daripada syarikat untuk kerja-kerja khusus. Tetapi kesemuanya berlaku di Internet dan dalam sebuah aplikasi web.

Dengan marketplace sebegini, mereka akan mengambil sedikit peratusan daripada transaksi antara freelancer dan pemilik projek.

Antara freelance marketplace yang terkemuka dan boleh kita cuba ialah:

Fiverr agak unik kerana freelancer hanya boleh menjual perkhidmatan pada harga $5 USD. Tetapi sekiranya kita memenuhi kriteria tertentu selepas beberapa lama, ada ciri-ciri tertentu yang diberikan.

Contohnya, kita boleh menawarkan add-on sebagai tambahan kepada perkhidmatan asas dengan harga yang berbeza.

Fiverr bagus untuk memulakan agenda freelancing kita di Internet. Walaupun bermula dengan menerima upah $5USD, ramai juga yang menjana pendapatan sepenuh masa.

Dilaporkan oleh Business Insider Australia pada 17 Jun 2015, Redd Horrocks kini menjana lebih kurang $9000 USD setiap bulan.

Freelancer.com berfungsi secara berbeza dengan Fiverr.

Di Fiverr, freelancer yang menawarkan perkhidmatan. Di Freelancer.com, individu ataupun perniagaan menyatakan apakah perkhidmatan dan dimahukan dengan bajet yang sanggup dibayar.

Freelancer pula boleh membida dan menawarkan harga, dan cuba meyakinkan pemilik projek.

Ini seperti kita bersaing untuk mendapatkan tender daripada syarikat. Tetapi melalui Freelancer.com, mereka memantau segalanya untuk perniagaan dan juga freelancer.

Kaedah kedua yang akan saya ketengahkan adalah dengan membina sesebuah produk dan menjualnya di marketplace untuk produk.

Berbeza dengan kaedah pertama tadi, sekarang kita bukan lagi menawarkan perkhidmatan. Namun, kita perlu membina sebuah produk untuk disenaraikan di marketplace.

Antara kebaikan kaedah ini, marketplace memang sudah menjadi tumpuan ramai. Dengan menggunakan marketplace, kita juga tidak perlu untuk membina sebuah web ataupun berbelanja untuk sebuah sistem maklumbalas pelanggan. Semuanya boleh dilakukan melalui marketplace ini.

Sama seperti pilihan pertama tadi, marketplace akan mengambil sedikit jumlah daripada transaksi sebagai yuran.

Sekiranya kita telah bersedia untuk menjual produk, kita boleh menggunakan antara marketplace di bawah.

CreativeMarket.com lebih fokus kepada rekabentuk dan juga sesuai untuk pereka grafik. Namun terdapat juga template dan theme yang dijual di sini. Maka mereka yang pandai dengan ubahsuai WordPress dan Joomla, boleh juga menjual di sini.

Creative Market lebih liberal dalam menetapkan harga dan menjual. Penjual boleh menetapkan harga sendiri.

Mereka juga tidak kisah sekiranya produk tersebut juga dijual di tempat lain, ataupun menjual sendiri di laman web. Komisyen yang diambil oleh Creative Market pula adalah tetap pada 30%.

Envato, ThemeForest.net dan CodeCanyon.net

Envato lebih dominan sebagai marketplace produk oleh programmer dan pereka web.

Envato mempunyai beberapa marketplace untuk mereka yang terlibat dengan industri kreatif dan programming. Ada marketplace untuk video, gambar, dan juga rekabentuk grafik dan programming.

Dua marketplace yang releven kepada programmer adalah ThemeForest.net dan CodeCanyon.net. ThemeForest.net lebih mengkhususkan kepada HTML, template, dan theme.

CodeCanyon.net pula lebih mengkhususkan kepada produk programming seperti produk berasaskan PHP, ASP.NET, aplikasi lengkap, module dan plugin.

Envato mempunyai kaedah harga mengikut kategori produk. Contohnya sebuah WordPress theme dijual pada harga antara $28 hingga $63 USD, tertakluk kepada ciri dan kegunaan theme itu. Magento theme pula dijual pada harga antara $79 hingga $99.

Envato mengenakan komisyen di antara 30% hingga 50% untuk setiap jualan. Semakin banyak hasil jualan terkumpul, kadar komisyen semakin dikurangkan.

Envato menghargai mereka yang menjual secara eksklusif di marketplace mereka. Maka komisyen yang lebih rendah diberikan.

Namun sekiranya penjual mengedarkan produk tersebut di tempat lain, ataupun di laman web sendiri, Envato mengenakan komisen lebih, iaitu sebanyak 64%.

WooCommerce adalah sistem shopping cart dan e-dagang kedua pilihan dunia selepas Magento (http://trends.builtwith.com/shop).

WooCommerce, walaupun pada dasarnya adalah sebuah theme untuk WordPress, mereka mempunyai marketplace mereka tersendiri untuk add-ons khusus untuk WooCommerce. Malah, pada May 2015 baru-baru ini, WooThemes menjadi sebahagian daripada Auttomatic, syarikat yang membangunkan WordPress.

Untuk menjual theme dan add-on di WooCommerce, programmer perlu mencadangkan add-on yang ingin dibina.

Dan kemudian sekiranya diterima, perkongsian keuntungan adalah secara 50-50. WooCommerce menetapkan syarat eksklusiviti, bermakna add-on itu tidak boleh dijual di tempat lain, mahupun di laman web sendiri. Akan tetapi, programmer dibenarkan menyediakan pautan agar pelanggan boleh membuat pembelian terus di WooCommerce.com.

Concrete5 adalah sebuah content management system seperti WordPress dan Joomla. Ianya dibina dan disokong oleh Portand Labs di USA.

Saya menyenaraikan juga Concrete5 kerana ianya mempunyai marketplace yang terus terbina di dalamnya. Setiap pengguna Concrete5 pasti akan melihat beberapa maklumat terkini daripada Concrete5 dan marketplace ini apabila login ke dashboard.

Mendaftar sebagai ahli di Concrete5 adalah percuma. Sebagai yuran, Concrete5 mengambil 30% daripada harga jualan sebagai komisen. Harga minima yang ditetapkan untuk add-on atau plugin adalah adalah $15.

Saya menyenaraikan Open Cart atas sebab yang sama dengan Concrete5. Setiap pengguna Open Cart pasti akan ke marketplacenya sendiri untuk mencari add-on, plugin dan themes. Open Cart berdaftar secara rasmi di Hong Kong oleh Open Cart Limited.

Programmer memang orang yang hebat dalam pelbagai cabang ilmu. Di samping membina produk, apa kata mengajar orang lain tentang kemahiran yang kita miliki ini. Satu cara adalah dengan menulis e-book.

Untuk menulis e-book, kita perlu menghasilkannya dalam format ePUB. ePUB lebih diterima sebagai satu format e-book antarabangsa.

Untuk menjana USD, maka kita perlu menulisnya dalam bahasa Inggeris. Mungkin kita kurang mahir menulis dalam bahasa Inggeris.

Tetapi kita boleh bermula dengan mendraf kandungan e-book dan kemudian menulisnya sedikit demi sedikit.

Bekerjasama dengan rakan yang lebih mahir berbahasa Inggeris sebagai editor adalah satu lagi pilihan yang boleh diambil. Selain itu, mungkin kita boleh melayari Fiverr dengan tujuan mencari editor untuk membantu membetulkan ejaan dan struktur ayat.

Untuk mula menjana duit dalam USD, kita boleh menjualnya sendiri di laman web sendiri. Kita kemudian perlu membuat pemasaran sendiri.

Tetapi sekiranya kita kurang berkemahiran, mempunyai modal yang terhad, ataupun kekangan masa, terdapat juga marketplace yang kita boleh gunakan untuk mengedarkan e-book. Saya mencadangkan marketplace berikut yang lebih khusus kepada programmer dan orang-orang IT.

Sedikit panduan dalam menulis e-book untuk pengedaran meluas, kita tak perlu mendaftarkan syarikat. Namun lebih elok dapatkan nombor ISBN (ya, walaupun e-Book), atau lebih tepat lagi e-ISBN. Ini boleh didapati daripada Perpustakaan Negara Malaysia.

Dapatkan e-ISBN/ISBN daripada Perpustakaan Negara di http://www.pnm.gov.my/index.php/pages/view/18

Apabila e-book kita telah siap, kita boleh mula mengedarkannya di marketplace yang relevan kepada programmer dan orang-orang IT. Berikut adalah beberapa pilihan:

LeanPUB.com menjadi pilihan untuk menulis dan mengedarkan e-book bagi penulis teknikal dan IT. Malahan, senarai bestseller di Leanpub kesemuanya dimonopoli oleh judul berkaitan Javascript, pengaturcaraan, analisa data, dan lain-lain yang berkaitan. Maka ini menjadikannya sebuah marketplace yang begitu serasi dengan programmer.

Selain daripada itu, yang menjadikannya lebih menarik untuk programmer adalah apabila kita boleh menulis dan menghantarkan e-book kepada Leanpub dengan Git dan Markdown.

Selain daripada menulis sendiri dan upload ePUB siap ke Leanpub, Leanpub mempunyai cara agar kita boleh mengunakan repo di Github, Dropbox atau Bitbucket. Kita juga boleh menggunakan format Markdown apabila sedang menulis e-book kita.

Namun, sekiranya kita kurang biasa dengan Git dan Markdown, eloklah juga mengguna cara biasa dan kemudian upload ePUB siap ke Leanpub.

Yuran yang dikenakan oleh Leanpub.com juga rendah. Tiada bayaran dikena untuk pendaftaran.

Dan apabila e-book telah siap ditulis dan mula dijual, Leanpub mengambil 10% daripada hasil jualan ditambah dengan $0.50. Sebagai contoh, sekiranya e-book dijual pada harga $10, maka yuran yang dikenakan adalah $1 (10%) dan $0.50 (transaksi), dan kita akan mendapat $8.50 bersih.

Sebagai perbandingan Amazon Kindle mengenakan yuran sebanyak 30% hingga 65%, dan itu kemudian ditambah dengan pelbagai yuran penghantaran dan lain-lain.

Tetapi sebagai penulis bebas, tiada halangan untuk kita juga menghantar e-book kita ke Amazon, Kobo, Google Books dan lain-lain untuk pengedaran yang meluas.

Namun, sebagai programmer, eloklah kita bermula di Leanpub. Apabila e-book kita telah siap, ePUB yang dihasilkan juga boleh dihantar ke marketplace lain sekiranya mahu.

Baiklah, ini tidak menjana USD. Namun, elok juga saya maklumkan tentang produk hasil tempatan ini.

Ianya sebuah marketplace seperti Amazon Kindle, Kobo dan Google Books. E-Sentral mengkhususkan kepada pemasaran di serantau Asia Tenggara.

Penulis perlu menyiapkan e-book dalam format ePUB dan dapatkan e-ISBN daripada Perpustakaan Negara Malaysia.

Dan kemudian ianya boleh dihantarkan ke e-Sentral.com melalui Publisher Panel mereka.

Harga perkongsian pada dasarnya adalah 70% untuk penulis dan 30% untuk mereka, dan ianya daripada harga jualan. Penulis bebas untuk menetapkan harga sendiri.

Udemy.com. Ilmu juga boleh disampaikan secara video. Banyak perihal programming, sekiranya diberi tunjuk ajar, si pengajar perlulah menunjukkannya secara langkah dengan langkah. Programmer boleh merakam paparan skrin sambil memberi tunjuk ajar, dan juga merakam suara.

Tapi pastinya kebolehan berbahasa Inggeris juga penting. Namun si pengajar tidak boleh berupaya untuk bertutur dengan sangat lancar. Banyak kursus video di Udemy di mana pengajarnya bukanlah daripada mereka yang fasih berbahasa Inggeris.

Saya cadangkan Screencast-O-Matic.com sebab harga dan ciri yang ditawarkan agak berpatutan. Kita boleh bermula dengan percuma tetapi video kita akan diletakkan jenama Screencast-o-matic, dan ianya juga terhad kepada 15 minit sahaja. Dengan hanya $15 USD setahun, semua kekangan ini ditarik semula. Ianya juga hadir dengan perisian untuk mengedit video yang telah dirakam.

Dalam membuat video panduan, suara yang dirakam adalah sangat penting. Mikrofon yang terbaik pernah saya guna untuk membina video seperti ini adalah berjenama Plantronic, dengan ciri yang membuang suara latar seperti bunyi kipas atau penyaman udara.

Dalam tahun 2015, Business Insider telah memaparkan kisah Rob Percival, ketika itu berusia 34 tahun yang telah menjana lebih $1 juta USD dengan kursus yang ditawarkannya di Udemy.

Bagi mereka yang mengetahui cara membina aplikasi mobil, baik untuk iOS mahupun Android, ini juga boleh menjana pendapatan USD. Tetapi, bagi seorang programmer yang baik, tidak susah untuk mempelajari cara untuk membina aplikas mobil, tambah-tambah lagi dengan pelbagai kaedah dan pendekatan hari ini yang banyak memudahkan.

Cordova, Ionic, Titanium, Appcelerator, App Inventor, Codiqa dan lain-lain adalah antara perisian yang memudahkan lagi pembangunan aplikasi mobil.

Sebenarnya, aplikasi mobil ini boleh menjana pendapatan USD dengan tiga cara:

Apabila menyenaraikan aplikasi di Google Playstore untuk Android ataupun Appstore untuk iOS, kita boleh menetapkan harga untuk aplikasi ini.

Mungkin kita boleh membina satu versi dengan ciri-ciri yang terhad yang diedarkan secara percuma. Dan kemudian kita bangunkan versi kedua, Pro, yang lebih lengkap tetapi yang ini berbayar.

Versi yang percuma boleh dipasarkan secara meluas dan di dalamnya kita suntikkan elemen yang mencadangkan pengguna untuk mendapatkan versi Pro. Bayaran akan diterima oleh Google Playstore atau Appstore, dan pembangun akan dibayar sebanyak 70% daripada harga jualan.

Syarikat seperti Admob (milik Google) and iAd (milik Apple) adalah antara syarikat yang menawarkan integrasi iklan ke dalam aplikasi mobil anda.

Seperti mana Adsense, di mana kita boleh meletakkan iklan di dalam website, syarikat seperti Admob dan iAd mempunyai pelanggan yang berminat untuk beriklan di dalam aplikasi mobil.

Dengan integrasi ringkas, iklan boleh mula dipaparkan dalam aplikasi kita. Semakin ramai yang mengguna aplikasi mobil, semakin banyak paparan iklan diterima, semakin banyak USD yang akan dibayar.

Satu pendekatan lain adalah di mana kita boleh membina aplikasi dan meminta pengguna untuk membayar bagi mendapatkan ciri-ciri tertentu. Contoh yang biasa adalah seperti di dalam permainan, di mana kita perlu membayar untuk mendapatkan kuasa-kuasa hebat.

Di dalam aplikasi perniagaan, mungkin versi percuma boleh menyimpan 10 maklumat, dengan membeli in-app purchase, kita akan dapat menyimpan 100 maklumat.

Congkak Game pula adalah sebuah aplikasi oleh programmer Malaysia, Shamsul Baharin, yang popular di kalangan pengguna Android di Indonesia.

Mungkin “Apo Bondo eh ni?” adalah antara aplikasi mobil dari Malaysia yang mendapat perhatian dan menjana pendapatan dengan in-app purchase.

Pastinya cabarannya bukanlah dalam pembangunan aplikasi mobil itu, tetapi lebih kepada pemasaran, memilih topik yang sesuai dan mendapatkan jumlah pengguna yang lebih ramai.

Bagi mereka yang lebih berkemahiran membina aplikas web, mereka boleh mempertimbangkan untuk membina sebuah SaaS (software as a service). Ini di mana kita membina aplikasi dan pengguna membayar yuran bulan untuk menggunakannya.

Dengan teknologi cloud sekarang ini, walaupun seorang diri, programmer boleh membina dan melancarkan sebuah SaaS. Dahulu, kos menjadi isu kerana kita perlu mendapatkan hosting dengan kontrak yang panjang, membeli server dan ini semua memerlukan modal yang besar.

Dengan syarikat cloud hosting seperti Digital Ocean, Amazon Web Service, Linode dan lain-lain, kita boleh mula menyewa “server” dan menggunakannya untuk membangunkan sebuah SaaS. Dan server boleh dinaiktaraf dengan mudah mengikut perkembangan bisnes kita.

Saya suka mengambil contoh MusicTeacherHelper.com oleh Brandon Pierce, yang kisahnya banyak dipaparkan di Internet.

Cikgu-cikgu dan akademi muzik menggunakan aplikasi ini untuk menguruskan pelajar-pelajar mereka, yuran dan lain-lain. Bagi menggunakan aplikasi ini, mereka perlu membayar yuran langganan bermula dari $10 sebulan hinggalah ke $50 sebulan.

Kini Brandon mempunyai ribuan pengguna dan menjana jutaan USD.

Antara contoh lain yang saya suka ketengahkan adalah PetSitClick.com.

Scott Moore telah membangunkan sebuah SaaS khusus untuk pemilik perniagaan seperti “dog-walking” dan “pet-sitting”, di mana perniagaan seperti ini membantu menjaga haiwan peliharaan apabila tuan mereka tiada.

Sesuatu yang menari tentang PetSitClick.com, Scott Moore adalah seorang programmer yang biasa. Beliau menggunakan perisian Alpha Anywhere untuk membangunkan SaaS ini.

Dan paling ketara, programmer di Malaysia sentiasa boleh membina produk dengan kemahiran programming untuk dijual terus kepada pelanggan.

Tetapi, sedikit pesanan, menyiapkan produk belum lagi sebuah kejayaan bagi mereka yang memilih jalan ini.

Perlu diingat, walaupun produk sudah siap dibina, masih terdapat empat perkara yang perlu diambil berat:

1. Mempersiapkan maklumat yang lengkap untuk pengguna seperti manual, video panduan dan lain-lain.

2. Memberikan khidmat lepas jualan, biasanya bermula dengan membuka saluran komunikasi untuk sebarang pertanyaan dan bantuan.

3. Berusaha memasarkan produk dengan pelbagai kaedah dan medium, seperti blog, menulis artikel, beriklan dan lain-lain.

4. Terus berusaha memperbaiki produk hasil daripada maklum balas pelanggan.

Neptune Scripts adalah usaha pemuda dari Bandar Baru Bangi, Zharfan Mazli.

Produk terlaris beliau adalah Booking System yang digunakan oleh kedai salon kecantikan, kedai fesyen dan lain-lain dari seluruh dunia.

Graphene Theme adalah satu lagi contoh kejayaan anak tempatan yang menawarkan WordPress Theme kepada umum.

Setakat ini, produk utama mereka telah mendapat lebih 1 juta download daripada serata dunia.

Diterajui oleh Syahir Hakim di Terengganu, Graphene Themes mempunyai ahli pasukan dari luar Malaysia juga.

Pastinya tujuh kaedah yang disenaraikan di sini bukanlah ini sahaja caranya. Pastinya ada lagi kaedah lain programmer Malaysia boleh menjana pendapatan dengan USD.

Saya alu-alukan pandangan dan maklumbalas kalian. Kongsikan kaedah lain yang ada tahu boleh menjana USD bagi seorang programmer tanpa perlu ke Amerika Syarikat.

Juga kongsikan juga sekiranya ada syarikat atau individu dari Malaysia yang menjana USD dan boleh kita banggakan bersama.

Artikel ini asalnya diterbitkan di Otakit.my.


Project Sandcastle Membolehkan Anda Guna Sistem Android Pada iPhone

Seringkali kita melihat iPhone klon hadir dengan perisian Android dimana model ini disasarkan buat mereka yang tidak mahu berbelanja besar untuk mendapatkan iPhone yang asli serta masih mahukan rekaannya seumpama dengannya.

Namun lain ceritanya pada kali ini, dimana pembangun ini telah memperkenalkan sebuah sistem yang dinamakan Project Sandcastle yang membolehkan pengguna menggunakan sistem Android pada iPhone mereka yang asli.

Menerusi Project Sandcastle, pengguna iPhone 5S, iPhone 7, iPhone 7 Plus dan iPod Touch berpeluang menggunakan sistem Android menerusi jailbreak checkra1n. Walau bagaimanapun, sistem Projectcastle ini dilihat tidak mampu beroperasi pada iPhone X serta model-model yang lebih baharu.

Buat anda yang mahu mencuba, anda boleh klik di sini untuk maklumat lanjut. Turut dikongsikan, panduan untuk pengguna iPhone menggunakan sistem Android.

Apple pada minggu ini diarah membayar pampasan sebanyak RM2.09 bilion kerana sengaja memperlahankan iPhone. Lihat juga 6 gambar night mode terbaik yang diambil menggunakan iPhone.

Apple Diarah Membayar Pampasan RM2.09 Bilion Kerana ‘Sengaja’ Memperlahankan iPhone

Apple Kongsi 6 Gambar ‘Night Mode’ Terbaik Yang Dirakam Hanya Dengan iPhone


Projector Band Bakal Mengadakan Konsert Di Quill City Mall KL

Projector Band bakal mengadakan konsert terbaru mereka di Quill Convention Centre, Quill City Mall, Kuala Lumpur. Konsert ini akan diadakan pada 28 Julai 2018 bersamaan dengan hari Sabtu pada pukul 6.00 malam dan persembahan akan dijalankan selama satu jam.

Bagi memperkenalkan kepada orang ramai mengenai konsert terbaru mereka ini, pelancaran tiket konsert telah diadakan di Quill City Mall, Kuala Lumpur, Ticketing Hub (Ground Floor). Pada majlis pelancaran tersebut, Projector Band telah membuat penampilan khas dan mempersembahkan beberapa buah lagu termasuk “Meskipun Kau Tahu”, “Percaya Hati” dan single pertama mereka “Sudah Ku Tahu” yang menghiburkan orang ramai. Ini diikuti dengan sesi beramah mesra bersama perminat. Peminat yang membeli tiket di majlis pelancaran ini juga telah mendapat album pertama mereka yang di tanda tangan secara peribadi oleh Projector Band sendiri.

Oh ya. Di konsert ini juga, mereka akan mempersembahkan single terbaru mereka yang bakal dikeluarkan pada tahun ini yang bertajuk “Setia Menantimu”. Tiket kini boleh didapati di Ticket Charge Quill City Mall, Kuala Lumpur atau di www.ticketcharge.com.my dengan harga RM 50 (normal) dan RM 100 (VIP). Kepada anda yang terawal membeli tiket akan mendapat album Projector Band secara percuma (stok adalah terhad). Apa tunggu lagi, cepat dapatkan sekarang!


Projek Akan Datang Marvel Ditiriskan Di Twitter

Ianya satu perkara ‘pelik’ apabila satu maklumat penting ditiriskan sendiri oleh pihak Marvel dan bukannya daripada pelakon seperti Tom Holland dan Mark Ruffalo.

Marvel Comics berkongsikan kembali satu artikel bertajuk ‘test/DO_NOT_PUBLISH-confidential-24569’ yang ditulis pada 11 Jun 1999 di mana artikel ini mengandungi kandungan ‘tidak lengkap’ tentang satu projek dikenali sebagai ‘Weapon Plus Program Members’.

— Marvel Entertainment (@Marvel) June 14, 2019

Apa motif sebenar Marvel berkongsikan kembali artikel ini? Peminat terus berteka-teki mengatakan kemungkinan beberapa watak baharu akan diperkenalkan oleh Marvel tidak lama lagi.

Menurut seorang pengguna Twitter, nombor roman yang ditulis oleh Marvel Entertainment ini merujuk kepada simbol untuk watak-watak Marvel (Weapon X adalah Wolverine, Weapon 1 adalah Captain America dan Weapon XIII adalah Fantomex).

They are Weapon Plus Program Members, Captain America is Weapon 1, Wolverine is Weapon X, Fantomex is Weapon XIII.

— Charlie Schneider (@AwesomEmergency) June 14, 2019

Ada juga yang berpendapat ini merupakan viral marketing terbaru oleh Marvel untuk memberi hype kepada San Diego Comic Con di mana mereka bakal berkongsikan perkembangan serta rancangan baharu untuk dunia Marvel.

Atau mungkin juga ini adalah teaser untuk operasi reboot franchise X-Men oleh Marvel Studious dengan Fantomex bakal mengetuai operasi ini? Marvel bijak membiarkan peminat membuat andaian terhadap rancangan masa depan mereka. Kita nantikan sahaja perkembangan baharu tentang ‘mesej sulit’ daripada Marvel ini.

Weapon I = Captain AmericaWeapon X = WolverineWeapon XIII = Fantomex pic.twitter.com/xMFPhrYgj1


Projek Bandar ‘Paris Tiruan’ Di China Yang Gagal Dan Hampir Tidak Berpenghuni

Sering menjadi perbualan hangat, cogan kata ‘Made In China’ sering kali dikaitkan dengan isu barang tiruan. Namun siapa sangka bukan sahaja barang yang ditiru, malah struktur bandar serta bangunan ikonik yang popular di negara lain juga mereka ciplak dan diwujudkan di China.

Menara Eiffel di Perancis merupakan salah satu bangunan popular yang diciplak oleh kerajaan China dan Menara Eiffel tiruan tersebut ditempatkan di bandar Tianducheng yang terletak di wilayah Zhejiang. Bukan sahaja menara Eiffel yang ditiru bahkan gaya persekitaran lanskap juga dikatakan sama seakan-akan berada di ‘kota cinta’ Paris itu.

Tianducheng dahulunya merupakan sebuah kawasan pedalaman yang mundur. Namun pihak kerajaan China telah berpendapat bahawa kawasan penempatan tersebut perlu dijadikan sebuah bandar untuk merancakkan lagi aktiviti pelancongan domestik serta mempelawa para pelabur asing untuk melabur di kawasan itu.

Untuk tujuan itu, kerajaan bercadang untuk menjadikan kawasan Tianducheng sebagai satu bandar yang ditiru seakan-akan berada di Paris. Bagi yang belum tahu, sudah menjadi satu resmi budaya di mana kerajaan China sememangnya terkenal dengan sikap kerja peniruan pembinaan bangunan replika yang terkenal di serata dunia.

Kerja pembinaan bandar ‘Paris Tianduncheng’ ini telah dimulakan oleh pada pemaju pada tahun 2007 dan merancang untuk menempatkan seramai 10,000 populasi penduduk di bandar berkenaan. Meskipun, struktur bandar tersebut berjaya diwujudkan dan dihiasi dengan lanskap seperti di Paris, namun populasi penduduk yang tinggal di bandar hanyalah sekitar 10% (1,000 penduduk).

Umpama ‘pekan koboi’, kedai-kedai yang turut dibina di bandar itu difahamkan tidak berpenyewa gara-gara harga sewaan hartanah terlalu tinggi dikenakan. Hanya sebilangan kecil sahaja pelabur yang dikatakan tertarik untuk melabur di bandar itu.

Replika yang ada di bandar ini juga tidaklah sebenar Eiffel Tower yang sebenar; cuma replika bersaiz 1:3 daripada Eiffel Tower. Laluan pejalan kaki di bandar ini juga sepi bahkan lanskap air pancut yang ditiru persis Le Fontaine de I’Observatoire di Paris turut hilang serinya kerana airnya kering-kontang.

Media turut melaporkan bahawa tujuan kerajaan China mewujudkan bandar replika Paris ini adalah untuk membuka mata para pelancong tempatan bahawa di China juga terdapat tarikan yang sama seperti di Perancis. Ini sekaligus dapat mengurangkan kos perbelanjaan dan mereka tidak perlu terbang ke Paris semata-mata ingin melihat menara Eiffel dengan lebih dekat.

Malangnya, pembinaan bandar ini dikatakan gagal dan rata-rata pelancong yang berkunjung ke sini hanya datang untuk mengambil gambar perkahwinan berlatarbelakangkan menara Eiffel tiruan sebagai kenang-kenangan semata-mata.

Difahamkan juga, warga tempatan yang tinggal di situ masih lagi mengamalkan budaya tradisi masyarakat di China walaupun hidup di bandar yang bercirikan kota-kota di Eropah. Setiap malam, beberapa warga tempatan akan memeriahkan bandar Tianchudeng yang suram dengan persembahan tarian dan belajar seni senaman Tai Ci.

Tidak dinafikan, kehidupan masyarakat di bandar ini juga daif kerana rata-rata mereka hanya bergantung kepada jualan gerai makanan di pinggiran jalan. Mereka juga tiada punca pendapatan yang stabil. Seberapa lamakah bandar ini mampu bertahan hidup? Sama-sama kita tunggu dan berharap tiada lagi projek mega peniruan bandar yang akan dilakukan oleh kerajaan China pada masa yang akan datang.

Baca lagi artikel yang menarik menerusi pautan di bawah.

14 ‘Hidden Gem’ Wilayah Tohoku Di Utara Jepun Yang Pelancong Malaysia Perlu Cuba

Mahu Bantu Orang Ramai Bangunkan Teknologi, Toyota Bina Bandar Pintar Di Gunung Fuji

Bantu Jadikan Bandaraya Mesra Muslim, Anak Malaysia Ini Terima Anugerah Rakyat Kehormat Seoul


Projek Belum Siap, Kediaman ‘Mini Hong Kong’ Di Cheras Bakal Dilelong Dengan Harga RM470,000

Menurut laporan pada tahun 2019, banyak rumah dengan harga mencecah RM500,000 gagal mendapat pembeli berikutan harganya yang diluar kemampuan kebanyakan Rakyat Malaysia.

Terbaharu, sebuah unit rumah di M Vertica, Cheras, Kuala Lumpur dikhabarkan akan dilelong pada 9 November 2022. Difahamkan, pembangunan kediaman tersebut belum selesai dan dijangka akan siap sepenuhnya menjelang 2023.

Menerusi perkongsian Selangor Auction Property di Facebook, unit kediaman itu akan dilelong dengan harga RM 470,000 dan dapat dilihat kediaman di situ bertingkat-tingkat serta padat seperti di Hong Kong.

Secara keseluruhan, terdapat 3,684 unit dimana Menara A sebanyak 808 unit, Menara B sebanyak 685 unit, Menara C sebanyak 752 unit, Menara D sebanyak 793 unit dan Menara E sebanyak 646 unit. Pembinaan pula adalah 850 kaki persegi untuk susun atur tiga bilik tidur dan 1,000 kaki persegi untuk reka bentuk empat bilik tidur.

Harga jualan bermula pada RM480,800 dengan bayaran penyelenggaraan 35 sen psf. Isu tersebut telah meraih perhatian orang ramai dan rata-rata netizen berasa terkejut kerana ada unit yang dilelong walaupun projek itu masih lagi belum selesai.

Tidak hanya itu, rata-rata netizen turut berseloroh mengatakan bahawa jika lambat ke tempat kerja atau keluar dari kediaman tersebut pasti berasa tertekan kerana perlu tunggu lama disebabkan ramai orang.

Akan tetapi, dalam satu laporan mengatakan bahawa M Vertica ini akan menawarkan lif berprestasi tinggi yang dapat bergerak dari bawah ke tingkat atas dalam masa 45 saat dalam keadaan biasa. Menara A dengan 808 unit akan disediakan enam lif, manakala Menara B dengan 685 unit akan disediakan lima lif.


Projek Belum Siap, Pangsapuri ‘Mini Hong Kong’ Di Cheras Sekali Lagi Dilelong Dengan Harga RM423,000

Jika pada bulan lalu projek M Vertica, Cheras yang turut disebutkan sebagai ‘Mini Hong Kong’ ini dilelong pada harga RM470,000, nampaknya projek yang belum siap ini sekali lagi bakal dilelong dengan harga yang lebih rendah.

Berdasarkan harga terbaru yang dikongsikan laman Facebook Selangor Auction Property, projek yang bakal siap pada tahun 2023 ini sekali lagi bakal dilelong dengan harga serendah RM423,000 sahaja iaitu RM47,000 lebih rendah.

Secara keseluruhan, projek ini merangkumi 3,684 unit di mana Menara A mempunyai 808 unit, Menara B mempunyai 685 unit, Menara C mempunyai 752 unit, Menara D dilengkapi dengan 793 unit dan Menara E sebanyak 646 unit. Pembinaan pula adalah 850 kaki persegi untuk susun atur tiga bilik tidur dan 1,000 kaki persegi untuk reka bentuk empat bilik tidur.

Setakat ini, hanya Menara B sahaja yang sudah siap dibina manakala menara lain masih lagi dalam proses.

Harga jualan bagi pangsapuri ini mulai ditawarkan pada harga bermula daripada RM480,800 dengan bayaran penyelenggaraan 35 sen psf. Isu tersebut telah meraih perhatian orang ramai dan rata-rata netizen berasa terkejut kerana ada unit yang dilelong walaupun projek itu masih lagi belum selesai.

Berdasarkan respon netizen, ramai yang berpendapat pangsapuri kecil dan padat ini hanyalah sesuai dinilaikan pada harga serendah RM150,000 sahaja manakala harga sekitar RM400,000 yang ditawarkan adalah tidak munasabah meskipun ditawarkan secara diskaun.

Terdapat juga netizen yang berpendapat projek ini hanya dibangunkan bagi membolehkan pihak pemaju meraih keuntungan besar-besaran.

Melihat kepada respon di kalangan netizen, tidak mustahil projek ini sekali lagi bakal dilelong dengan harga yang lebih rendah sekiranya gagal mendapatkan pembeli.


Projek Bernilai RM13 Bilion, Kerabat Diraja Dari Malaysia Bakal Bina Perumahan Mewah Di Singapura?

Media antarabangsa, Bloomberg semalam melaporkan bahawa salah satu tanah yang berada di Singapura bakal dibangunkan menjadi kawasan perumahan mewah. Transformasi ini difahamkan bakal dilakukan oleh Tunku Mahkota Johor, Tunku Ismail Sultan Ibrahim.

Tambah laporan itu lagi, sumber mereka memberitahu bahawa perbincangan di antara wakil Tunku Ismail dan pihak berkuasa tempatan sudah pun dijalankan bagi memohon kebenaran untuk membina perumahan di tanah yang berdekatan dengan Taman Botani, salah satu tapak Warisan Dunia UNESCO.

Difahamkan bahawa tapak ini 30 kali lebih besar dari White House, mempunyai keluasan 210,875 meter persegi (2.3 juta kaki persegi). Dibeli oleh Sultan Johor pada tahun 1990 dengan harga S $ 25 juta. Difahamkan juga bahawa saiznya dulu lebih besar. Bagaimanapun beransur-ansur berkurang selepas Singapura menggunakan sebahagian tanah untuk meluaskan Taman Botani.

Bloomberg melaporkan bahawa wakil Tunku Mahkota Johor sedang berada di dalam perbincangan bersama pihak berkuasa tempatan bagi membangunkan plot tanah 2.3 juta kaki persegi yang dimilikinya di Singapura

Nilai pembangunan dianggarkan sekitar RM13 bilion pic.twitter.com/vvqyY7K5eb

— Ekonomi Rakyat (@EkonomiRakyatMY) September 26, 2021

Kawasan ini difahamkan telah dikelaskan sebagai ‘special use of green space’ yang bermaksud pembangunan untuk tujuan lain adalah terhad. Bagaimanapun, Jika mendapat kelulusan, tapak yang juga berhampiran dengan Orchard Road ini bakal menarik minat golongan kaya di rantau ini untuk memiliki rumah kedua di Singapura.

Untuk memiliki tanah di Singapura adalah sesuatu yang istimewa. Ini kerana sebahagian besarnya atau 90% tanah di sana dimiliki oleh kerajaan Singapura. Terdapat hanya kira-kira 2,500 banglo yang dibina di sekitar kawasan utama. Sebilangan banglo yang berdekatan dengan tapak Tunku Ismail dilaporkan bernilai S $ 20 juta hingga S $ 30 juta.

Perbincangan mengenai potensi untuk membangunkan tanah tersebut telah berlangsung sejak tahun lalu, tetapi belum ada keputusan akhir, kata sumber tersebut kepada Bloomberg. Pihak Berkuasa Pembangunan Semula Bandar Singapura, yang mengawal perancangan tanah di Singapura, mengatakan pihaknya “tidak dapat membincangkan atau mendedahkan rancangan oleh pemilik hartanah swasta.”

Untuk rekod, projek ini bakal menjadi salah satu pembangunan swasta termahal di bandar ini selama beberapa dekad, dan mungkin menelan belanja sebanyak S $ 4.5 bilion (RM13 bilion).

Apa yang kita boleh belajar daripada polisi perumahan Singapura. Untuk bacaan lanjut, klik pautan di bawah.

Apa Yang Kita Boleh Belajar Daripada Polisi Perumahan Singapura

Demi Rezeki Untuk Anak Dan Keluarga, Rakyat Malaysia Jadi Gelandangan Di Singapura


Yakin Ori, Gadis Ini Sebenarnya Beli Kasut ‘Fake’ Yeezy Pada Harga RM12,000

Apa anda rasa kalau anda membeli kasut edisi khas yang dibeli pada harga 2000 pound (lebih kurang RM12,000) dan kemudiannya kasut itu adalah kasut fake/replica?

Rasa kesian pula pada adik ini yang membeli kasut fake ini pada harga berkenaan. Adik ni muat naik gambar kasut yang baru dibelinya siap dengan harga yang beliau bayar. Kasut yang dimaksudkan adalah Adidas Yeezy 350 ‘Pirate Black’. Menerusi gambar itu, para peminat kasut atau sneakerheads  di Malaysia ni pun perasan ada sesuatu yang tak kena dengan kasut itu.

Saudara Dinie di Twitter menyatakan kasut itu fake kepada gadis Little Miss Khan ini tapi Miss Khan tetap bertegas kasut yang dibelinya itu original. Tapi mata sneakerheads ini teliti. Sekilas pandang mereka dah tahu kasut itu original ataupun tidak. Tapi Miss Khan tetap dengan pendiriannya dan siap memperlekehkan siapa yang menegurnya.

Siap kata dia ada personal shopper yang tolong belikan kasut itu untuk dia. Yang menegur tu tujuan dia mungkin nak beritahu yang Miss Khan dah terbeli kasut palsu. Mungkin beliau boleh refund kembali duit beliau tu dan beli yang original. Kasut palsu ni memang tak ada harga. Lagipun beliau dah terlebih bayar sebab kasut ini sebenarnya boleh dapat di pasaran dalam lingkungan RM3000-RM4500 bergantung kepada saiz.

Bagi yang tertanya-tanya kenapa kasut Yeeezy 350 ini sangat mahal, ianya direka oleh rapper terkenal Kanye West dan kasut ini kuantitinya adalah sangat terhad di seluruh dunia. Disebabkan beliau kini adalah salah seorang ikon fesyen dunia, jadi apa sahaja yang dipakai atau di endorsed oleh Kanye akan menjadi perhatian. Kasut Yeezy 350 ini asalnya hanya sekitar RM800 sahaja. Tetapi kasut ini harganya menjadi berlipat kali ganda daripada harga asalnya disebabkan re-sellers yang menetapkan berapa harga semasa kasut ini patut dijual.

Jadi jika anda berminat untuk membeli kasut ini mungkin untuk dipakai pada hari raya nanti, di sini saya sediakan beberapa tips untuk mengenal pasti sesuatu Yeezy itu original atau fake.

Lihat pada bahagian kotak hijau jahitan di kawasan jahitan merah. Jahitan kasut yang original lebih tebal dan kemas. Dan jahitan merah itu betul-betul di bahagian tengah.

Suede di bahagian tepi lebih kemas dan cantik serta warnanya hitam pekat. Jahitannya juga berbeza.

Tiada perbezaan sangat antara palsu dan original. Tetapi garisan yang terdapat pada tapak kasut yang original lebih tebal. Tapak kasut yang original juga hitamnya tidak berkilat. Plus, pada bahagian boost, pastikan ada bintik-bintik atau nipples.

Perhatikan jarak heel tab antara yang original dan palsu.

Yeezy menggunakan kain primeknit yang lembut untuk keselesaan pemakai. Jadi kalau ianya tidak menggunakan kain primeknit dan ianya tidak lembut, ianya palsu.

Kulit bahagian dalam di kawasan suede tadi. Bintiknya teratur pada yang original.

Tetapi ada juga kasut Yeezy dari gred yang sangat bagus dinamakan ‘Unauthorized Authentic‘. Tips di atas ni hanya sebagai reference saja tetapi kena tengok juga di tempat-tempat lain antaranya di dalam video ini yang turut menerangkan dengan teliti antara yang original dan palsu.

Jadi diharap artikel ini dapat membantu anda membezakan Yeezy 350 yang original atau yang palsu. Tidak dapat disahkan sama ada Miss Khan betul-betul membayar RM12 ribu untuk kasut ini atau beliau saja-saja letak harga berkenaan padahal beliau beli di uptown saja. Sepasang RM150. Haha, gurau-gurau saja Miss Khan. #MuahCiked

Kemaskini: Miss Khan telah membuang gambar Yeezy di Instagramnya selepas ramai-ramai sneakerheads memberitahu kasutnya Fake.


Projek ‘Bullet Train’ Indonesia Tawarkan Perjalanan Jakarta-Bandung Sekitar 40 Minit Sahaja

Indonesia merupakan antara salah satu negara jiran di Asia Tenggara yang sedang membangun secara drastik bersama dengan pelbagai pelaburan dibuat dari dalam mahupun luar negara bagi kelestarian ekonomi negara tersebut.

Terbaru, negara tersebut telah memperlihatkan projek kereta api berkelajuan tinggi pertama Indonesia yang dikenali sebagai Kereta Cepat Jakarta-Bandung (KCJB) yang menghubungkan Jakarta dan Bandung dengan landasan sepanjang 142.3km.

A post shared by Kereta Cepat Jakarta – Bandung (@keretacepat_id)

Kereta Cepat Jakarta – Bandung akan hadir dengan tiga kelas penumpang, yaitu VIP Class, First Class dan Second Class. Masing – masing kelas punya kapasitas penumpang yang berbeda sobat. .#KeretaCepatJakartaBandung #KCJB #KeretaCepatIndonesia pic.twitter.com/8BGJbxQIIs

— Kereta Cepat (@KeretaCepatID) July 23, 2020

KCJB mempunyai empat buah stesen perhentian utama di kawasan Halim, Karawang, Walini, Tegalluar dan sebuah depoh kereta api di Tegalluar. Setiap stesen bakal mempunyai jaringan pengangkutan awam lain yang boleh kita umpamakan sama seperti KL Sentral di Malaysia.

Indonesia memilih kereta api model CR400AF yang mampu membawa sejumlah besar penumpang yang dibahagikan mengikut kelas perkhidmatan terdiri Kelas VIP (9 penumpang),  Kelas Pertama (28 kerusi penumpang) dan Kelas Kedua (555 penumpang).

#KCJB juga menyediakan ruang khusus untuk sobat difabel dengan ruang penyimpanan khusus dan toilet yang lebih luas. Oh ya, perjalanan sobat juga tetap lengkap dengan adanya kereta makan. Jadi sobat tidak perlu khawatir lapar ditengah perjalanan yaa.. :)) pic.twitter.com/IH4yreLdv4

Kereta api ini mesra pengguna orang kurang upaya (OKU) dengan menyediakan ruang simpanan kerusi roda dan tandas yang lebih luas untuk keselesaan semasa perjalanan. Ia turut dilengkapi dengan ruangan makan untuk para penumpang yang sama seperti kereta api KTM ETS.

Model kereta api CR400AF ini mampu bergerak pada kelajuan maksima 400km/j dijangka dapat memendekkan tempoh perjalanan antara Jakarta dan Surabaya yang asalnya dari 3 jam menjadi sekitar 40 minit sahaja.

A post shared by EXPLORE WISATA & KULINER SOLO (@kotasala)

Difahamkan projek bullet train ini sepatutnya disiapkan pada tahun 2019 tetapi telah tertangguh atas sebab Jepun menolak untuk melabur pada projek ini dan mahu fokus pada projek kereta api konvesional Jakarta – Semarang – Surabaya.

Walaupun Indonesia menghadapi kekangan dana untuk meneruskan projek ini, tetapi negara tersebut tetap optimis untuk menyiapkannya. Ketika artikel ini ditulis, tarikh baru Kereta Cepat Jakarta-Bandung dijangkakan bakal siap pada tahun 2022 nanti.

Selain giat membangunkan projek kereta api berkelajuan tinggi pertama di Asia Tenggara, Indonesia juga sedang menaik taraf perkhidmatan internet dan menerokai sumber tenaga solar.

Mahu Seluruh Rakyat Terima Internet Sama Rata, Jokowi Minta Tingkatkan Pembinaan ‘Tol Langit’

Tesla Mahu Bangunkan ‘Power Bank’ 100MW Gergasi Di Indonesia


Projek Forest City Johor Gagal? Ini Jawapan Tunku Mahkota Johor

Tunku Mahkota Johor (TMJ) Tunku Ismail Sultan Ibrahim berkata dakwaan projek Forest City di Iskandar Puteri sebagai projek mega yang gagal adalah tidak benar dan fitnah disebarkan oleh pihak tertentu.

Berkongsi mengenai pembangunan projek melalui laman Facebooknya, Putera Mahkota berkata Forest City adalah projek yang sedang dibangunkan secara berterusan dan mampan.

Tunku Ismail berkata projek itu menyumbang pendapatan RM630 juta kepada kerajaan Negeri dalam bentuk antara lain cukai dan dividen, selain mewujudkan 1,200 peluang pekerjaan kepada penduduk tempatan dan menganugerahkan kontrak bernilai RM1.4 bilion kepada 150 syarikat pembinaan tempatan.

Menurut Tunku Ismail, Forest City turut menerima Global Model of Low-Carbon City Planning and Design Award dari Sustainable Cities and Human Settlements Award (SCAHSA) (diadakan dalam talian) pada akhir bulan lalu.

“Ini menunjukkan bahawa projek ini tidak gagal, sebaliknya menarik perhatian di persada dunia dengan kemajuan teknologinya,” katanya.

Minggu lalu, The Vocket melaporkan Forest City yang terletak di Johor Bahru telah memasuki senarai Most Useless Megaprojects in the World oleh saluran YouTube Top Luxury. Saluran yang mempunyai lebih 200,000 pengikut itu telah menyenaraikan lima megaprojek yang tidak memberi keuntungan dan paling tidak berguna di dunia.

Selain Forest City, projek Interstate H-3 di USA Hawaii, projek Ciudad Real Central Airport di Spain, projek Naypyidaw di Myanmar dan Yucca Mountain Nuclear Waste Repository turut memasuki senarai megaprojek yang tidak berguna.

Forest City Johor tersenarai sebagai megaprojek paling ‘tidak berguna’ di dunia. Klik pautan di bawah untuk membaca.

Forest City Johor Tersenarai Sebagai Megaprojek Paling ‘Tidak Berguna’ Di Dunia


Projek Hotel Terbengkalai Sejak 2011, Dr Rozmey Pasrah Kena ‘Scam’ RM6 Juta Dengan Bekas Sahabat

Memang seronok jika kita dapat jalankan bisnes bersama sahabat handai. Lebih-lebih apabila melihat bisnes itu memberi keuntungan lumayan dan berkembang pesat.

Datuk Dr Che Rozmey bukanlah satu nama yang asing dalam dunia bisnes di Malaysia. Wajahnya sering terpampang pada surat khabar satu ketika dahulu.

Dalam satu video TikTok yang baru dikongsikannya, beliau menunjukkan sebuah bangunan 5-tingkat yang dalam keadaan usang terbengkalai.

Bila musuh adalah rakan baik mu #foryou #fyp #sifuddr #magnetkekayaan #tips

♬ bunyi asal – ꧁ R.kay_Official ꧂ – ꧁ 𝑹.𝒌𝒂𝒚_𝑶𝒇𝒇𝒊𝒄𝒊𝒂𝒍 ꧂

Menurut beliau bangunan itu telah dibeli pada tahun 2011 dan sepatutnya menjadi sebuah hotel yang dikenali sebagai ‘DDR World’. Bagaimanapun projek bernilai RM6 juta itu terbengkalai begitu sahaja selepas ditipu oleh bekas sahabat dan ‘geng’ sendiri.

Hantaran video itu telah mendapat simpati dan kata-kata semangat daripada netizen. Ramai meminta beliau menyambung semula projek tersebut untuk menjadi salah satu bangunan kebanggaan penduduk tempatan.

“Sukar sahabat. Scammer yang teruk ini. Biarlah mereka, Dr move one saja. Dr cuba bangkit. Terima kasih doakan dr,” kata Dr Che Rozmey.

Netizen turut menambah, kadang-kadang orang yang mahu jatuhkan kita bukanlah orang asing, sebaliknya mereka adalah orang terdekat dengan kita — sentiasalah berwaspada dalam setiap perkara ingin dilakukan, bimbang diri sendiri terjatuh sungkur disebabkan orang yang sangat kita kenali.


Projek Kereta Nasional Ketiga Malaysia Bakal Dibantu Oleh Nissan Dan Toyota

Bermula dengan sekadar buah fikiran, nampaknya perlaksanaan projek kereta nasional ketiga ini bakal menjadi realiti berdasarkan pengumuman Perdana Menteri, Tun Mahathir Mohamad.

Menyoal daripada segi pembaharuan yang bakal dibawakan, Tun Mahathir baru-baru ini turut mengumumkan projek kereta nasional terbaru ini bakal turut bekerjasama oleh syarikat automotif terkenal Jepun seperti Nissan dan Toyota.

Difahamkan idea untuk melaksanakan projek ini hadir ketika Tun Matathir melawat ke Negara Jepun pada bulan Jun lalu bagi menyertai persidangan Nikkei yang ke-24. Sekiranya semuanya berjalan dengan lancar, projek kereta nasional ketiga ini bakal dijalankan seawal 2020.

Penawaran syarikat kereta nasional terbaru ini dikatakan bakal membantu pengguna mendapatkan kereta mampu milik dengan penyertaan teknologi dan sensor terbaru. Selain itu, projek ini sekaligus bakal meningkatkan bilangan pengguna menggunakan kereta tempatan sebelum menembusi pasaran luar. Pada pendapat anda, wajarkah projek ini diteruskan?


Projek Kereta Nasional Terbaru Bakal Diperkenalkan Menjelang 2020

Meskipun kurang dipersetujui ramai mengenai pelan kerajaan untuk melancarkan projek kereta nasional terbaru selepas Proton dan Perodua, projek ini nampaknya bakal menjadi realiti menjelang 2020 sepertimana yang diidamkan Perdana Menteri, Tun Dr Mahathir Mohamad.

Berdasarkan laporan yang dibuat oleh Menteri Pembangunan Usahawan, Mohd Redzuan Yusof berkata pihak kerajaan kini dalam usaha untuk merancakkan kembali industri automotif negara.

Usaha yang dibuat ini dijalankan berikutan potensinya yang besar disokong pula dengan pengeluar komponen kenderaan dari sektor perusahaan kecil dan sederhanan sekaligus dapat mengurangkan kos pembinaan.

Selain itu, difahamkan lahirnya jenama kereta nasional terbaru ini sekaligus bakal memberikan peluang buat para graduan serta pekerjaan buat mereka yang mahir dan berpengatahuan dalam industri automotif.

Dalam pada itu, pihak kerajaan juga dikatakan masih komited dalam menawarkan yang terbaik buat jenama Proton dalam mendapatkan kepercayaan orang ramai terhadap jenama ini.


Projek LRT 3 Diteruskan Kerajaan Dengan Kos Harga Baharu

Kabinet hari ini bersetuju untuk meneruskan projek Transit Aliran Ringan 3 (LRT3) dengan kos berjumlah RM16 billion iaitu 47 peratus lebih rendah berbanding kos harga lama yang berjumlah RM31.65 billion.

It’s back on ! The LRT3 project Cabinet has approved the continuation after the final cost is reduced by 47% from RM31.65 bil to RM16.63 bil . This is how they cut costs 👇 pic.twitter.com/Yt8g3kKcfG

— Melissa Goh (@MelGohCNA) July 12, 2018

Menteri Kewangan Malaysia Lim Guang Eng berkata dengan pengurangan ini, ia sekaligus dapat menjimatkan kos sebanyak 15.02 billion. Namun, kos keseluruhan ini tidak terhad kepada kos Pakej Kontrak Kerja (WPC), kos pengambilan tanah, kos pengurusan projek, fi perund, kos operasi, kos overhead, faedah pinjaman semasa pembinaan (IDC) dan kos-kos lain yang berkaitan.

Antara langkah yang diambil untuk memastikan LRT 3 ini berjalan adaah dengan mengurangkan saiz pembinaan pangkalan kereta api LRT, mengubahsuai saiz dan reka bentuk stesen LRT seperti rekaan LRT Kelana Jaya, pengurangan tempahan daripada 42 set kereta api 6-koc kepada 22 set kereta api 3-koc serta Membatalkan pembinaan terowong sepanjang dua kilometer untuk laluan LRT dan stesen LRT bawah tanah di Persiaran Hishamuddin, Shah Alam.

Lima stesen akan ditangguhkan pembinaan di mana stesen ini dijangka mempunyai jumlah penumpang yang rendah sehingga sampai keperluan untuk membina stesen terbabit. Pembinaan stesen yang akan dibatalkan adalah Lien Hoe, Temasya, SIRIM, Bukit Raja dan Bandar Botanic.

Selain daripada pengurangan ini, kerajaan juga akan melanjutkan tempoh masa untuk menyiapkan LRT3 dari tahun 2020 ke 2024 bagi mengurangkan lagi kos pembinaan yang asalnya dinaikkan bagi mempercepatkan tempoh siap projek ini.

Walaupun pembinaan laluan LRT3 ini akan mengambil masa, tetapi biar lambat asalkan ada.


Projek LRT3 Mungkin Diteruskan Dengan Bajet Yang Lebih Rendah

Terpalit dengan pelbagai isu sejak mula dibangunkan, projek Light Rail Transit 3 atau lebih dikenali dengan nama LRT3 nampaknya bakal diteruskan melalui cadangan terbaru seawal November ini dengan bajet yang lebih rendah berdasarkan beberapa syarat-syarat yang dipersetujui.

Berdasarkan laporan, projek LRT3 ini pada mulanya dikhabarkan bakal disiapkan dengan bajet sekitar RM10 bilion. Walaubagaimanapun, bajet yang diperlukan ternyata lebih tinggi berbanding yang dijanjikan dimana keseluruhan projek ini bakal menelan belanja sebanyak RM31.65 bilion.

Melihat kepada kos sebenar yang tinggi, pihak kerajaan pada mulanya memihak untuk membatalkan projek ini. Walaubagaimanapun, projek ini diteruskan semula melihat kepada keperluan orang ramai terhadap laluan yang ditawarkan LRT3.

Dengan kerjasama bersama MRT Resources Corp Bhd dan George Kent Bhd projek ini diteruskan semula selepas rundingan terbaru dibuat dengan kos perbelanjaan sekitar RM16.63 bilion menurut laporan terbaru Menteri Kewangan Malaysia.

Berdasarkan perjanjian pengurangan kos yang dibuat, LRT3 bakal diteruskan dengan pengurangan kepada tiga gerabak dengan 22 tempat duduk berbanding enam gerabak 42 tempat duduk yang dijanjikan sebelum ini.

Selain itu, projek ini bakal disiapkan sepenuhnya sekitar tahun 2024 bagi mengurangkan acceleration costs. Terowong sepanjang dua kilometer pada stesen Persiaran Hishamuddin, Shah Alam turut dibatalkan untuk mengurangkan kos.

Pengenalan LRT3 sepanjang 37 kilometer ini sekaligus diharap dapat mengurangkan kesesakan lalu lintas disamping membantu pengguna yang kerap mengakses laluan ini. Laluan ini bakal melalui kawasan sekitar Johan Setia di Klang sehingga Bandar Utama, Petaling Jaya.

Projek ini dijangkakan memberi kemudahan kepada dua juta pengguna dengan jumlah pengguna sekitar 36,700 penumpang setiap jam pada setiap laluan. Pada pendapat anda, wajarkah projek ini diteruskan?

Saksikan Guns ‘N Roses Beraksi Di ‘Not In This Lifetime Tour Live In Malaysia‘

Guns N’ Roses sekali lagi kembali ke Malaysia tetapi kali ini berbeza kerana line-up asal mereka yang akan menghiburkan anda!

Dapatkan potongan harga sebanyak 15% dengan memasukkan kod MSIA7 untuk setiap kategori (kecuali VVIP)!

Tiket boleh terus dibeli di buytickets.com.my.

Maklumat lanjut layari Facebook Rasmi Guns ‘N Roses, Facebook Fans Guns ‘N Roses, dan Facebook Galaxy Group.


Projek Motosikal Ambulans Pertama Malaysia Bakal Dilaksanakan Di Sarawak

Sebelum ini, setiap kali berlaku kemalangan jalan raya pastinya ada ambulans yang terlambat sampai untuk memberi rawatan gara-gara kesesakan lalu lintas dan sifat tidak bertanggungjawab sesetengah pengguna jalan raya yang menggunakan laluan kecemasan.

Namun dengan angkah terbaru yang dilakukan oleh Kerajaan Sarawak ini pastinya masalah ambulans lambat sampai ke tempat kemalangan dapat diselesaikan dan bantuan dapat diberikan dengan pantas.

Baru-baru ini, tular di media sosial di mana seorang pengguna Facebook, Mohd Ismail Ibrahim memuat naik beberapa keping gambar motorsikal yang seakan-akan ambulans mini.

Menurut perkongsian tersebut, kegunaan motorsikal atau skuter ini adalah untuk memastikan pasukan perubatan mampu sampai ke lokasi kemalangan dengan lebih cepat. Projek ini akan dijalankan di negeri Sarawak terlebih dahulu dengan hanya memfokuskan kepada bandar-bandar utama seperti Kuching, Miri dan Sibu.

Ini merupakan langkah yang menakjubkan dan amat inovatif oleh Kerajaan Sarawak. Semoga inisiatif ini dapat berkembang ke negeri lain. Dengan langkah ini, pastinya banyak nyawa dapat diselamatkan.

Terdahulu, 20 pemuda Malaysia antara peserta konvoi ambulans ke Syria. Klik pautan di bawah untuk bacaan lanjut.

20 Pemuda Malaysia Antara Peserta Konvoi Ambulans Terbesar Di Dunia, Bawa Misi Untuk Syria

Kematian Kerana Kemalangan Buat Saya Sedar Bagaimana Masyarakat Jepun Hargai Nyawa


Projek Pertama Di Dunia Milik Petronas Ini Bakal Jadi Kebanggaan Rakyat Malaysia

Saya tertarik dengan perkongsian Tuan Ikhwan Hafiz, seorang jurutera yang meminati bidang minyak dan gas sepertimana anda meminati dan menyokong pasukan bola kegemaran. Ia mengenai pembinaan sebuah projek bertaraf dunia yang melibatkan teknologi tinggi oleh syarikat Petronas.

Saya sempat tanya kepadanya tentang projek ini, dia dengan bangganya menyatakan ini adalah seperti satu rocket science Petronas.

Menurutnya lagi, kita boleh consider ia adalah pertama di dunia seumpamanya kerana pesaing projek ini ialah Shell Prelude FLNG yang masih dalam pembinaan, berbanding Petronas yang akan beroperasi dalam masa terdekat ini.

Maka, ini adalah pertama di dunia, pertama siap di dunia dan pertama beroperasi di dunia. Pergh!

Tuan Ikhwan menambah, ia telah siap di pelabuhan DSME dekat Okpo, Korea Selatan dan hanya menunggu masa untuk di bawa ke Laut China Selatan. Ia kemudiannya akan diikatkan pada Kanowit-A platform sahaja.

Walau bagaimanapun, projek ini bukan 100% kerja anak tempatan kerana ia melibatkan banyak syarikat luar negara yang menjadi rakan strategik projek Petronas seperti Daewoo Shipbuilding & Marine Engineering Co. Ltd (DSME), Technip, GE dan lain-lain. Anak tempatan terhad dengan Petronas dan Technip KL sahaja.

Ikuti perkongsian Tuan Ikhwan yang seterusnya di bawah ini.

Tahun 2016 bakal merubah persekitaran pembangunan LNG di Malaysia dengan kehadiran Petroliam Nasional Berhad (Petronas) FLNG Satu di perairan Laut China Selatan buat pertama kali dalam sejarah LNG.

Petronas Floating Liquified Natural Gas (PFLNG) Satu akan berlabuh di lapangan gas Kumang (fasa satu) sejauh 180 km dari pantai Sarawak dan terikat pada pelantar minyak Kanowit ‘Alpha’.

Konsep pembinaan FLNG sudah lama bermain di fikiran dan dipertimbangkan oleh para ‘Supermajor’ dan juga ‘Operator’ minyak dan gas sejak dari tahun 90-an lagi. Tetapi pada masa tersebut tidak memungkinkan terbinanya FLNG atas pelbagai sebab.

Pada tahun 2005, Petronas telah mengenapasti konsep FLNG seterusnya Keputusan Pelaburan Mukatamad (Final Investment Decision, FID) telah dicapai pada 27 Mac 2012 untuk menjadikan PFLNG Satu sebagai realiti negara.

Tujuan pembinaan FLNG adalah menyahut ‘Economic Transformation Program’ (ETP) Malaysia berdasarkan ‘National Key Economic Areas’ (NKEA) yang dilancarkan pada 25 September 2010.

FLNG memainkan peranan penting dalam usaha Petronas untuk membuka rizab gas yang jauh dan terkandas di perairan Malaysia serta lapangan yang sudah matang yang jika tidak, boleh menjadi tidak ekonomi untuk dibangunkan.

Tambahan pula permintaan LNG di masa hadapan dijangkakan bakal meningkat kerana ‘cleaner burner’ dan ‘alternative fuel’ kepada ‘conventional’ hidrokarbon.

Jika dahulu kilang LNG ditempatkan di daratan tetapi sekarang dengan adanya FLNG, proses pencairan, pengeluaran dan proses pemunggahan boleh dilakukan di luar persisir pantai.

‘Front End Engineering Design’ (FEED) untuk PFLNG Satu telah dijalankan bermula pada Disember 2010. Pada Jun 2012, perjanjian ‘Engineering, Procurement, Construction, Installation and Commissioning’ (EPCIC) telah di amanahkan kepada Technip dan Daewoo Shipbuilding & Marine Engineering ‘Consortium’ untuk membina PFLNG Satu pertama negara. PFLNG Satu di bina di Okpo, Korea Selatan.

PFLNG Satu mampu menghasilkan 1 200 000 juta LNG setiap tahun. PFLNG Satu boleh beroperasi pada kedalaman laut dari 70 hingga ke 200 meter selama 20 tahun serta bakal memuatkan 150 orang pekerja pada satu-satu masa. Dan panjang PFLNG Satu adalah bersamaan lebih kurang tinggi Menara KLCC.

Tonton: Lihat Bagaimana Carigali Minyak Dilakukan. Tak Hairan Kenapa Kosnya Begitu Mahal